Россияда YouTube᾽ни ўн йилга тақиқлаш таклиф қилинди - 12.04.2022, Sputnik Ўзбекистон\nРоссияда YouTube᾽ни ўн йилга тақиқлаш таклиф қилинди\nРоссия Давлат думаси депутати YouTube видеохостингини камида 10 йилга қонунан тақиқлаш таклифини билдирмоқда. 12.04.2022, Sputnik Ўзбекистон\nТОШКЕНТ, 12 апр — Sputnik. Россияда YouTube видеохостингини камида 10 йилга қонунан тақиқлаш лозим. Россия Давлат думасининг Қрим ҳудудидан бўлган депутати Алексей Черняк шундай таклиф билан чиқди.Депутат YouTube᾽да Давлат думаси иши ҳақида маълумот бериб борувчи "Дума ТВ" канали блокланганини қоралади. Черняк буни цензура ва ҳуқуқ ва эркинлик бузилиши ҳамда ахборотни ёритишда монополия ўрнатишга бўлган уриниш деб атади.“YouTube᾽нинг океан ортидаги эгаларига ҳақиқат керак эмас. Хизматнинг ўзи Россия ҳудудида қонундан ташқарида бўлиши учун барча шароитларни яратди”, - деб ҳисоблайди депутат.У "Думы ТВ" ходимлари Россия майдонларида ишлашни давом эттиришлари, YouTube эса қатъий жавоб чораларига гирифтор бўлиш хавфи остида эканини таъкидлади.Google᾽га тегишли YouTube видеохостинги "Дума ТВ" каналини 9 апрель куни блоклади. Каналда 145 мингдан зиёд обуначилар бор эди. Компания бу қарорни санкциялар ва савдо қоидалари тўғрисидаги қонунчиликка риоя қилиш билан изоҳлаган.Россия Ташқи ишлар вазирлиги махсус вакили Мария Захарова бунга муносабат билдириб, YouTube ўзига ўзи ҳукм имзолаганини маълум қилди.Эслатиб ўтамиз, YouTube февраль ойи охиридан буён Европа ва бошқа давлатларда Russia Today, Sputnikнинг ва бошқа қатор Россия оммавий ахборот воситалари каналларини блоклаб келмоқда.\n© Sputnik / Рамиль СитдиковВидеохостинг YouTube\nРоссия Давлат думаси депутати YouTube видеохостингини камида 10 йилга қонунан тақиқлаш таклифини билдирмоқда.\nТОШКЕНТ, 12 апр — Sputnik. Россияда YouTube видеохостингини камида 10 йилга қонунан тақиқлаш лозим. Россия Давлат думасининг Қрим ҳудудидан бўлган депутати Алексей Черняк шундай таклиф билан чиқди.\n“Мен Давлат думаси раҳбариятига YouTube ишини мамлакатимиз ҳудудида қонунан камида 10 йилга тақиқлаш масалани кўриб чиқишни таклиф қилмоқчиман. Агар улар бир-иккки йилдан кейин қайтишни хоҳлаб қолишса, бунинг иложи бўлмайди, уларнинг ўрнини эса тезда ўзимизнинг маҳаллий хизматларимиз эгаллашади”, - деди у РИА Новости билан суҳбатда.\nДепутат YouTube᾽да Давлат думаси иши ҳақида маълумот бериб борувчи "Дума ТВ" канали блокланганини қоралади. Черняк буни цензура ва ҳуқуқ ва эркинлик бузилиши ҳамда ахборотни ёритишда монополия ўрнатишга бўлган уриниш деб атади.\n“YouTube᾽нинг океан ортидаги эгаларига ҳақиқат керак эмас. Хизматнинг ўзи Россия ҳудудида қонундан ташқарида бўлиши учун барча шароитларни яратди”, - деб ҳисоблайди депутат.\nУ "Думы ТВ" ходимлари Россия майдонларида ишлашни давом эттиришлари, YouTube эса қатъий жавоб чораларига гирифтор бўлиш хавфи остида эканини таъкидлади.\nGoogle᾽га тегишли YouTube видеохостинги "Дума ТВ" каналини 9 апрель куни блоклади. Каналда 145 мингдан зиёд обуначилар бор эди. Компания бу қарорни санкциялар ва савдо қоидалари тўғрисидаги қонунчиликка риоя қилиш билан изоҳлаган.\nРоссия Ташқи ишлар вазирлиги махсус вакили Мария Захарова бунга муносабат билдириб, YouTube ўзига ўзи ҳукм имзолаганини маълум қилди.\nЭслатиб ўтамиз, YouTube февраль ойи охиридан буён Европа ва бошқа давлатларда Russia Today, Sputnikнинг ва бошқа қатор Россия оммавий ахборот воситалари каналларини блоклаб келмоқда.


Ўзбекистон хайр-саховат бўйича дунё рейтингида 27-ўринни эгаллади | Uzbekistan Today\nБош саҳифа / Социум / Ўзбекистон хайр-саховат бўйича дунё рейтингида 27-...\nЎзбекистон хайр-саховат бўйича дунё рейтингида 27-ўринни эгаллади\nБуюк Британиянинг “Charities Aid Foundation” (CAF) жамғармаси дунё хайр-саховат рейтингини эълон қилди. Унда Ўзбекистон 145 та мамлакат орасидан 27-ўринни эгаллади.\nРейтинг натижаларига кўра, Қирғизистон–18, Қозоғистон – 56, Туркманистон – 71, Тожикистон – 73, Эстония – 99, Беларусь – 103, Латвия – 110, Грузия – 112, Молдова – 120, Озарбайжон – 122, Россия – 129, Арманистон – 138, Литва – 142-ўринни эгаллаган.\nРейтингда Бирма (Мьянма) 1-ўринни, АҚШ 2-ўринни эгаллаган бўлса, Янги Зеландия учинчи поғонадан жой олди.\nТадқиқот натижаларига кўра, Ўзбекистон жорий йилда нотаниш муҳтож кишига кўмак бериш бўйича 38-ўрин, хайрия ташкилотларига маблағ ўтказиш борасида 62-ўрин ҳамда кўнгиллилар сони бўйича еттинчи ўринга лойиқ деб топилди.


Фото: Nick Potts/PA\nЯнги зеландиялик Жозеф Паркер Манчестер шаҳрида мағлуб бўлмаган оғир вазнлилар жангида британиялик Хьюи Фьюрини мағлуб этди. Жангга WBO’нинг мунтазам чемпиони унвони қўйилганди. Жанг 12 раунд давом этгач, ҳакамлар ғалабани амалдаги чемпион Паркерга беришди. Жанг 114:114, 118:110, 118:110 ҳисобида якунланди, деб хабар бермоқда boxing-mma.com.\nФото: Alex Livesey/Getty\nПаркер бутун раундлар давомида ринг марказини эгаллаб, тажовузкорона ҳаракат қилди, кўпроқ зарбалар берди ва аниқроқ бўлди. Фьюри эса рақибига ора-орада бир-иккита зарбалар бериб, қочишдан бўлак нарса қила олмади. Тайсон Фьюрининг укаси чемпионлик камарини ютиш учун арзирли ҳеч нарса қилмай, фаолиятидаги биринчи мағлубиятни тотди.\n25 ёшли Паркер 24-ғалабага эришди, 23 ёшли Фьюри эса 20 та ғалабадан кейин биринчи мағлубиятга учради.\nТаъкидлаш жоизки, жангдан олдин вазн ўлчаш вақтида Фьюри жанжал чиқарган.\nБокс мухлисларини яқин ойларда ўта оғир вазн тоифасида яна иккита катта жанг кутмоқда. Улардан бирида WBA, IBF чемпионлик унвонлари ғолиби британиялик Энтони Жошуа октябрда болгариялик Кубрат Пулев билан, иккинчисида WBC чемпиони, америкалик Деонтей Уайлдер ноябрда кубалик Луис Ортис билан жанг қилади.\n08:38 / 01.09.2019\nПоветкин Хьюи Фьюри устидан ғалаба қозониб чемпионлик камарини қўлга киритди\n14:53 / 18.12.2018\n13:34 / 12.08.2018\nМанчестер: Отишма натижасида 10 киши жароҳатланди


Магеллан изидан. Португалия кемаси дунё айлана...\n06.01.2020 14:00 0 1154\nФото: «Figueira na Hora»\nДунё бўйлаб 371 кун. «Euronews» ёзишича, Лиссабондан йўлга отланган «Сагреш» елканли кемаси ана шунча муддатда дунёни айланиб чиқади — Фернан Магеллан роппа-роса 500 йил аввал инсоният тарихида биринчи бўлиб ушбу мақсадда олис ўлкаларга сузиб кетганди.\nМагелланнинг саёҳати уч йилга чўзилган, унинг ўзи Филиппин оролларида тубжой аҳолиси билан тўқнашувда ҳалок бўлганди.\nМагелланнинг саёҳатига жўғрофий кашфиётлар истаги эмас, балки Усмонлилар империяси билан савдо уруши сабаб бўлган — европаликлар Молуккадаги «зираворлар ороллари»га элтувчи бошқа йўлларни излаб топиш илинжида бўлишган.\n«Сагреш» кемаси 19 мамлакатнинг 22 та портида лангар ташлаш ҳамда Ёзги олимпиада ўйинлари ўтаётган Токиога кириб ўтишни режалаштирган.\nКема экипажи 142 кишидан иборат. «Сагреш» Лиссабонга 2021 йилнинг 10 январь куни қайтиб келади.\nкема Португалия дунё айлана саёҳат сагреш\nХориж 10/05, 14:56


15 йил! – Davronbek's blog\nPosted on April 9, 2019 April 28, 2019 AuthorDavronbekLeave a comment\nБундан ропа-роса 15 йил аввал, 2004 йил 9 апрель куни дўстим Otabek Nuritdinov хонадонида Ziyouz.com портали илк бор дунё юзини кўрди. Ўшанда сайтда 20 та мақола мавжуд эди. Сайт html да ёзилган, ўша пайтдаги интернет тезлиги (31 кбит/с) билан уни жойлашга 1 соатча кетганди. Илк бор ziyouz портали ziyo-uz.land.ru манзили остида фаолият олиб борган. Ярим йил ичида сайтдаги мақолалар сони 300 тага етган.\nЎшанда менинг компьютерим ҳам йўқ эди. Компьютери, айниқса ноутбуки бўлиш катта обрў саналарди. Ишхонадаги компьютердан сайтни тайёрлаб, дискетага (floppy disk, 1,44 Mb) кўчириб, интернет кафега олиб бориб, ўша ердан жойлардим. У пайтлар ҳали ADSL ҳам йўқ, 31 кбит/с тезликка эга Dialup интернет кафедаги 6 та компьютерга бўлинарди. Интернет ҳам жуда қиммат. Соати 2000 сўм. Ўзим ўшанда 4000 сўм стипендия олардим.\n2005 йили грант асосида журналистикадан малака ошириш учун Польшада бўлдим. Энг яхши қатнашган иштирокчи сифатида ноутбук совға қилишди. Жуда хурсанд бўлдим. Бу Wi-Fi адаптер уланган илк ноутбуклардан бири эди. Навоий кўчага (ўша пайтлар электроника товарлари ярмаркаси шу кўчада бўларди) нимадир олиш учун борганимда ўша ноутбукни кўсатганимда 2800$ га баҳолашган эди. Ўша пайтлари бу пулга яна озгина қўшилса, квартира берарди. Сотмадим.\nШу йили прописка муддати (университетдан 4 йилга прописка қилиб берарди) тугагани учун газетадаги ишимдан айрилдим. Магистратурага кирдим. Ярим йилча ишсиз қолдим. шунда ноутбук иш берди. Шу орқали озроқ тирикчилик қилиб, ҳам сайтни юритиб турдим.\nКейин телефони бор ижара-квартирага кўчиб ўтдим. Уйдан интернетга уланиб, сайт ишларини бажара бошладим. Аввалига интернет ишлай бошлаган пайт телефон линияси банд бўлар ва телефон ҳам пул ёзарди. Кейин Callback хизмати чиқди. Унда интернет провайдери сизга қўнғироқ қилиб, интернет уланарди.\nZiyouz.com кутубхонасидаги баъзи китобларни киритишга 1 кунлаб вақт кетган. Интернет тезлиги бу пайтда 56 кбит/с га етган, 20-30 Mb китобни юклаш учун кечқурун upload га қўяр, кечаси телефон узилиб қолмаса, сахаргача юклаш тугарди. Агар техник носозлик (телефон кўп узилиб қоларди) бўлса, яна қайта юклашга тўғри келарди.\n2005 йилда сайтда форум (ушбу форум ўзбек тилидаги илк форумлардан бири эди) ишлай бошлади. «Янгиликлар», «Ислом», «Иқтисод», «Сиёсат», «Маърифат», «Ажойиботлар» бўлимларида 1000 га яқин мақола жамланди. 2006 йил, 25 январь куни «Халқ сўзи» газетасида чоп этилган «Айб фақат ёшлардами?» мақоласида сайтимиз ҳақида илиқ фикрлар билдирилди. Ушбу мақола порталимиз ҳақида расмий оммавий ахборот воситаларида эълон қилинган илк хабар эди.\n2006 йил, 12 июнь куни Ziyouz портали расман «мустақилликка эришди». Турли бепул, лекин хархашали хостинглардан қочиб, мустақил равишда www.ziyouz.com номи остида янгидан фаолият бошланди. Дастлаб ruweb.net’дан олинган хостинг 50 Мб ҳажмда эди. Ойига 1000 Мб трафик бериларди. Бу трафик эса ойнинг 10-15 кунида тугаб қолар, қолган кунлари сайт ишламай турарди. Китоблар бошқа бепул серверга жойланарди. Кейинчалик хостингни бир неча марта ўзгартирдим…\nЎша пайтлар интернетда ўзбек тилидаги манбалар бармоқ билан санарли эди.\nҲозирда Ziyouz портали ҳажми 200 Gb, унда 28000 мақола, 11500 та электрон китоб мавжуд. Ижтимоий тармоқлардаги кузатувчиларимиз сони 50000 дан ошди. 2018 йилда Ziyouz порталига кирганлар сони 5 552 961 ни ташкил этди (кунига ўртача 15313 киши).\n← Previous Previous post: Март ойида ўқиган китобларим\nNext → Next post: Туркияни йиғлатган Ҳожи Йўлдош Марғилоний ким эди?


ЖАННАТМАКОН ЮPТДА МЕҲНАТ ҚИЛИШ ҲАМ БАХТ - AmuNews.uz - энг сўнгги янгиликлар\nАёл зоти ўз номи билан нозик хилқат, ғамхўрликка, меҳр-эътиборга ташна ва шу баробарида аҳли оиласига, атрофидагиларга фидойи қилиб яратилган. Аёл нафақат ўз хонадонини қалб қўри ила обод этгувчи, балки, жамият равнақига ҳам таъсир этувчи мислсиз қудратга эгадир.\nМамлакатимиз Биринчи Президенти И.Каримов "Бир аёл ўз хонадонининг тинч-тотувлигини таъминлаб, фарзандларини оқил ва кучли қилиб вояга етказса, бу – унинг мустақиллигимизни мустаҳкамлашга, Ватанимиз тараққиётига қўшган улкан ҳиссаси бўлади”, деган эдилар. Юртимизнинг аёллари бекалик, оналик масъулиятини адо этиш билан бир қаторда турли жабҳаларда намуна бўлиб меҳнат қилишаётгани ҳам айни ҳақиқат.\nЧор-атрофимизда ўз ҳаёт йўли, меҳнат фаолияти билан бугунгидай дориломон кунларга етишимизга муносиб ҳисса қўшган аёллар жуда кўп.\nМустақиллигимизнинг 26 йиллигини муносиб кутиб олиш ва нишонлаш учун қизғин ҳозирлик кўрилаётган кунларда уларнинг айримлари билан учрашиб, тоталитар тузум билан бугунимизнинг фарқи, бугунгидай фаровон кунларнинг қадр-қиммати, аёлларга яратилаётган имкониятлар ҳақида суҳбатлашдик.\nЎғилжон Ёқубова, Манғит шаҳри, Янгиобод маҳалласи:\n– Мен етмиш ёш остонасидаман. 27 ёшимдан мактаб директори, қишлоқ кенгаши раиси, ижроқўм раиси ўринбосари, ҳоким муовини, сиёсий партия туман Кенгаши раиси каби масъулиятли лавозимларда ишладим.\nОдамларнинг оғирини енгил қилишга ҳаракат қилиб, одамларга қайишиб ишлаш тоталитар тузум даврида жуда қийин эди. Маъмурий буйруқбозлик авж олган сўнгги йиллар айниқса, оғир кечди. Юқоридан келган топшириқ, у бизнинг турмуш тарзимизга тўғри келадими, йўқми, барибир бажариш талаб этиларди.\nШуларни ўйласам, бугунгидай, давлатимиз раҳбаридан тортиб, қуйи бўғин раҳбарларигача оддий халқ билан учрашиб, хонадонларида бўлиб, турмушини ўрганиб, ҳаётини янада фаровон қилишга ҳаракат қилинаётгани, ҳар бир фуқарога давлат органларига мурожаат қилиб, муаммоларини айтишига имкон берилаётганидан кўнглим тоғдай юксалиб кетади. Ахир халқнинг дардига, муаммоларига қулоқ солиб, амалий ёрдамлар берилаётганига ҳаммамиз, ҳар куни гувоҳ бўлаяпмиз.\nМамлакатимиз ҳаётида янги саҳифа очиб, халқимизнинг тилини, динини, миллий қадриятларини қайта тиклаган мустақиллик йилларидаги фаолиятим учун 1992 йилда "Мустақилликнинг бир йиллиги” кўкрак нишони билан, 2000 йилда "Қорақалпоғистонда хизмат кўрсатган маданият ходими” фахрий унвони билан тақдирландим.\nМана, кексаликка қадам ташлаган бўлсам ҳам, ҳеч эътиборсиз қолаётганим йўқ. "Янгиобод” маҳалла фаоли сифатида ҳамон сафдаман. Айни кунларда мустақиллигимизнинг халқимиз ҳаётидаги аҳамиятини ёшларга, кенг жамоатчиликка етказиш мақсадида тарғибот тадбирларда қатнашиб, кечаги ва бугунги кунимизнинг фарқи ҳақида, юртимизда ҳар бир фуқаронинг бахтли-саодатли ҳаёт кечириши учун яратилган шароитлар ҳақида гапирмоқдаман, бугунгидай ҳур даврни қадрлашга чақирмоқдаман.\nҲайитгул Йўлдошева, халқ таълими фахрийси, Ўзбекистон халқ ўқитувчиси:\n– Ҳар нарсанинг фарқи таққослашда билинади.\nЎқитувчи бўлиб иш бошлаган кезларим бизнинг касбимизга жуда паст назар билан қаралар, ойлик маош ҳам жуда кам эди. Шу боисдан ҳам мустақилликнинг илк йилларида, ундан олдин ҳам бошқа соҳаларга ишга ўтиб кетганлар кўп бўлди. Мен, мақтаниш бўлмасин-у, олийгоҳни битказиб келганимдан сўнг 30-сонли мактабга ишга кирган бўлсам, шу буйруқ билан пенсияга чиқдим.\nМустақиллик йиллларида халқимиз ўз-ўзини таниди, инсоний қадри юксалди. Мамлакатимиз Биринчи Президенти И.Каримов ўқитувчилик касбини юксакларга кўтарди, келажак авлод тарбиячиси сифатидаги мавқеини, масъулиятини оширди. 1 октябрни уларнинг касб байрами сифатида умумхалқ байрами, деб эълон қилди. Ўша вақтлардаги касбдошларимнинг қанчалар қувонганини сизларга тасвирлаб беролмайман.\nБутун умримга ёруғлик, маъно бахш этган бир воқеани айтай. Бу 1998 йилда бўлган. Ўшанда мен "Ўзбекистон халқ ўқитувчиси” деган юксак шарафга лойиқ кўрилган, Тошкентга, мустақиллигимизнинг 7 йиллиги муносабати билан орден, медаллар билан мукофотланганларни тақдирлаш маросимига чақирилган эдим.\nМаросим ўтказиладиган саройга кириб борарканман, юрагим қаттиқ ҳаяжонланганимдан тўхтаб қолаётгандай бўлди.\nХудо раҳматига олган бўлсин, Биринчи Президентимиз И.Каримов тантанали маросимни очиқ деб эълон қилдилар ва барчани байрам билан қутлаб, мукофот топшира бошладилар. Энг аввало бир фермернинг исм, фамилиясини айтиб чақирдилар. Худди ҳозиргидай кўз ўнгимда: гавдали, дўппи кийган фермернинг мукофотини топшираётиб, йиғилганларга:\n– Ҳаммамизни едириб-ичирадиган, ризқимизни яратадиган деҳқон. Шунинг учун мукофот топширишни шу кишидан бошласам, қарши бўлмайсизлар, деб ўйлайман, – дедилар. Ҳамма у кишининг гапини маъқуллаб, қарсак чалди. Кейин яна залга мурожаат қилдилар:\n– Биласизларми, биз ким бўлмайлик, ҳаммамиз ҳам устозлар қўлидан сабоқ олганмиз. Уларнинг таълим-тарбияси билан ҳаётда ўз ўрнимизни топамиз. Демак, келажагимиз ҳам ўқитувчилар қўлида, – дедиларда менинг исм-фамилиямни ўқидилар.\nМустақиллик йилларида нафақат ўқитувчиларнинг, балки, барча меҳнаткашларнинг ҳам меҳнати қадрланмоқда, унумли ишлашларига шароит яратилмоқда, умуман, ҳаётимиз тубдан ўзгарди.\nШунинг учун ҳам бутун юртдошларимиз мустақиллигимизнинг 26 йиллигини муносиб кутиб олишга ҳозирлик кўраяпти.\nPозия Дурдиева, меҳнат фахрийси, «Тўлқин» овули:\n– Мен колхозчи, турмуш ўртоғим ўқитувчи бўлиб ишлаб, 9 нафар фарзандни эл қаторига қўшдик. Шуларнинг 5 нафари ўқитувчи, қолганлари ҳам турли касб-ҳунар эгалари.\nМен ишлаган вақтларимда аёллар ҳатто туғруқ таътилида ҳам ипак қурти боқиб, далада ишлашга мажбур эди, таътили тугагач, болани ташлаб, кун бўйи ишларди. Эҳ... у пайтларда пахта деган экин онадан ҳам, боладан ҳам азиз эди.\nҲозир аёлларга, болаларнинг соғлом бўлиб ўсиши учун яратилаётган шароитларнинг ҳеч баҳоси йўқ. Қадрини сўз билан ифодалаш қийин.\nҲозир мана, невара-чеваралар қуршовида ўтириб, шундай кунларни эъзозланг, авайланг, дея уқтираман барчасига.\nМуҳтарам Юртбошимиз айниқса кексаларни эъзозлашга эътибор қаратаётганидан ёши улуғларнинг қувончи чексиз. Саломатлигини тик-лаши, дам олиши учун йўлланмалар берилиши, йўл ҳақининг эллик фоиз тўланиши, пенсияларнинг нақд пулда берилиши, ҳар бир ҳудудларда, маҳал-лаларда кексалар учун маданий дам олиши учун мас-канлар бунёд этилаётгани... буларнинг саноғи кўп.\nБундай эътибор кексаликни ҳам мароқли бир даврга айлантираяпти, десам муболаға бўлмас.\nШундай юрт фуқароси бўлиш ҳам улкан бахт.\nНасиба Эшчанова, маданият ходими:\n– Яқинда интернет сайтларидан бирида Жанубий Кореяда ночор аҳволдаги кексаларнинг кун кўриши тобора қийинлашиб бораётгани учун атай жиноятлар содир этиб, қамоққа тушишга ҳаракат қилишаётгани ҳақида ўқиб, қалбим ларзага келди. Мамлакатда қамоқхоналарда сақланаётган жами маҳбусларнинг 10 фоиздан зиёдини 60 ёшдан ошган кишилар ташкил этаркан. Қамоқхонада улар бошпана ва егулик билан таъминланади-да. Нақадар аянчли-а?\nШуларни ўйларканман, кексаларни оиласи-ю бутун давлатимиз ардоғида тутаётган юртимиз учун ҳар қанча меҳнат қилсак арзийди, деган ўйга бордим.\nАйни кунларда бутун жамоамиз билан мустақиллигимизнинг 26 йиллигини муносиб нишонлаш учун туманимиз халқига истиқлолнинг аҳамиятини, қадрини ифода эта оладиган театрлаштирилган байрам томошаси тайёрлаяпмиз.\nТомошамиздан мустақиллигимизни улуғловчи куй-қўшиқлар, халқ оғзаки ижоди намуналари муносиб ўрин олган.\nБизнинг юртимиз чиндан-да жаннатмакон юрт. Илоҳим, кўз тегмасин. Биз санъаткорлар доимо элдошларимиз хизматида бўлайлик!


“Челси” ҳақида сиз ҳеч қаерда эшитмаган 5 факт\n10 декабрь, 2018, 00:15\nТеглар:Торрес | Челси\nБугунги “Челси” замонавий футболдаги гранд жамоалардан бири саналади.\n113 йиллик тарихи давомида клуб 6 бор Англия чемпиони бўлган, 8 бор Англия кубогини, 5 марта Англия Лига кубоги, 4 бор Англия Суперкубогини қўлга киритган. Шунингдек, ЕЧЛ ва Европа лигасида ҳам бир мартадан ғолиб бўлган.\nАммо биз бугун “Челси” ҳақида ҳамма биладиган маълумотларни эмас, аксинча, кўпчилик эшитмаган фактларни келтиришни жоиз деб топдик.\n1982 йилда клуб 1 фунтга сотилган\nЮқорида таъкидлаганимиздек, ҳозирги “Челси” ўзида юлдуз футболчиларни жамлаган суперклублардандир, аммо ўша вақтлар бундай бўлмаган.\nЖумладан 1982 йилда “аристократлар” катта молиявий инқирозга дуч келишади. Клубнинг ташқи қарзи 1,5 млн фунтга етади. Футболчилар маошсиз қолади. Жамоанинг ўзи эса йўқ бўлиб кетиш арафасига келади. Ҳозирда 1,5 млн фунт жаҳон футболида “сариқ чақа”га тенгдир, аммо ўша даврда бундай сумма ҳар қандай инглиз жамоасига учун яхшигина эди.\nШунда ёрдамга британиялик тадбиркор Кен Бейтс ёрдамга келади. Бейтс рамзий 1 фунт эвазига клубни сотиб олади ва барча қарзларни тўлайди. Ўшанда “Челси” ҳафтасига 12 минг фунт зарарига ишлаган эди. Аммо тадбиркор ишлаб чиққан тизим натижасида вазият ижобий томонга ўзгара бошлайди.\nТўғри, Бейцнинг “Челси”си ҳам 2003 йилда қарз ботқоғига ботади. Ўшанда россиялик олигарҳ Роман Абрамович 140 млн фунт эвазига клубни сотиб олади. Жамоанинг 30 % акциясига эга бўлган Бейтс эса 17 млн даромад олади. “Аристократлар”нинг янги эгаси ишни 80 млн фунтлик қарзларни тўлашдан бошлаган эди ўшанда.\n“Челси” рақиб жамоа либосида ўйнашга мажбур бўлган\n1997 йилнинг 9 апрел санасида “нафақахўрлар” тарихидаги энг унутилмас ўйин бўлиб ўтган. Шу куни лондонликлар “Хайфилд Роуд”да “Ковентри”га қарши баҳс олиб боришади. Аксига олиб ўша куни ўйиндан олдин бўлиб ўтган митингда ҳар икки жамоа ҳам ўзларининг уй либослари – кўк рангдаги экипировкаларни олиб келгани ма`лум бўлади. “Челси”да эса захира варианти йўқ. Олдинда икки йўл қолади: 0:3 ҳисобидаги техник мағлубият ёки рақиб жамоа либосида майдонга тушиш. Якунда эса мутассадилар рақиб жамоанинг меҳмондаги ўйинлар учун тайёрланган либосларида майдонга тушишади ва шу боис учрашув 15 дақиқа кеч бошланади. Якунда эса мезбонлар 3:1 ҳисобидаги ишончли ғалабани қўлга киритишади.\nШимолий қутбдаги ўйин\nЎша йили “Челси” яна бир бор қийин аҳволда қолади. Аниқроғи 1997 йилнинг 24 октябр санасида “аристократлар” Кубок эгалари кубоги мусобақаси доирасида Норвегиянинг “Трёмсе” жамоасига қарши шу номдаги шаҳарда баҳс олиб боришади. Мазкур шаҳар Шимолий қутбдан бор йўғи 400 км узоқликда жойлашган ва ўйин вақтида ёғган кучли қор туфайли беллашув икки марта тўхтатилинади. Совуқ об-ҳаво туманли албион вакилларига омад келтиришмайди ва жамоа 2:3 ҳисобида имкониятни бой беради. Тўғри, Лондондаги жавоб учрашувида Руд Гуллит шогирдлари 7:1 ҳисобида рақибдан устун келади ва кейинги босқичга чиқади.\n“Челси” Англия чемпионатида майдонда бирорта инглизсиз ўйнаган илк жамоа\nБугунги кунда Англия Премьер-лигасида кўплаб легионерлар тўп суради ва бу оддий ҳол. Лондонликлар эса ўтган аср сўнггидаёқ бутун жамоани легионерлардан тузишган эди. 1999 йилнинг 26 декабрида “Саутгемптон”га қарши беллашувни бирорта инглиз футболчисисиз бошлайди. Бундай ҳолат инглиз биринчилигининг 111 йиллик тарихи давомида илк бор рўй берган эди.\n“Аристократлар”нинг 2:1 ҳисобидаги ғалабаси билан якун топган ўйинда Жанлука Виалли қуйидаги таркибга ишонч билдирган эди: Де Гуй (Голландия), Феррер (Испания), Бабаяро (Нигерия), Эмерсон Томе (Бразилия), Петреску (Руминия), Амброзетти (Италия), Ди Маттео (Италия), Дешам (Франция), Пойет (Уругвай), Фло (Норвегия).\nФақатгина захирадан Жон Харли ва Жоди Моррислар майдонга тушгачгина, таркибда инглиз футболчилари пайдо бўлган эди ўшанда.\nФернандо Торрес – бир мавсумда 7 мусобақада гол киритган жаҳондаги ягона футболчи\nТоррес “Челси”да у қадар яхши ўйнай олмаган. Шундай бўлсада, ўз номини клуб тарихига муҳрлай олган. Испаниялик форвард бир мавсум давомида 7 та турнирда гол кирита олган ягона футболчи саналади.\nТоррес мазкур рекордни 2012/13 йилги мавсумда қайд этади. Ўша мавсум “нафақахўрлар” 7 та мусобақада иштирок этишади. Булар АПЛ, Англия кубоги, Лига кубоги ва Суперкубоги, ЕЧЛ, Европа лигаси, клублар ўртасидаги ЖЧ ва УEФА Суперкубогида иштирок этган Торрес шу мусобақаларнинг 6 тасида ўз номини таблога ёздириб қўяди. Фақатгина УEФА Суперкубогида Фернандо рақиб дарвозасини ишғол эта олмайди. Шундай бўлсада, 2009 йилда Педро (мавсумда 6 мусобақада гол киритган) томонидан қайд этилган рекордни янгилай олган эди.\nЖаҳон миқёсида яна Мбаппе тенгсиз!


Украина президентлигига сайлов. Ғалаба кимники бўлиши мумкин?\n08 март 2021, Тошкент вақти: 20:44\nУкраинада 31 октябрь, якшанба куни президентлик сайлови бўлиб ўтди. Аҳоли овоз беришга бутун мамлакат бўйлаб жуда фаол қатнашди. Бироқ ҳокимиятни президент Кучманинг қўлидан ким олиши аниқланмай қолаверди.\nУкраина Марказий сайлов комиссиясининг 2 октябрь кечга яқин эълон қилган баёнотига қараганда, берилган овозларнинг қарийб 98 фоизи ҳисоблаб чиқилгач мана бундай манзара пайдо бўлган: Виктор Янукович 39,88%, Виктор Юшченко эса, 39,22% овоз олган.\nСайлов якунига етди, деган қарор чиқарилиши учун Украина қонунларига кўра, номзодлардан бири берилган овозларнинг 50 фоизию яна битта овоз олиши лозим.\nДемак, сайловнинг иккинчи босқичи ўтказилади ва бу ҳақдаги қарор эълон қилинди ҳам.\nУкраина президентлигига сайловга қизиқиш катта бўлди. Буни мана бу рақамлар ҳам яққол ифодалаши мумкин: овоз бериш участкаларида чет давлатлар ва халқаро ташкилотларнинг 4 минг нафардан зиёд вакили ҳамда партиялар ва сайлов уюшмаларининг 85 минг нафар вакили кузатувчилик қилди. Сайловни Марказий сайлов комиссиясида расмий рўйхатдан ўтган бир ярим минг журналист ёритди.\nСайлов натижаларига қараганда мамлакат шарқидаги рус тилида сўзлашувчилар кўпчиликни ташкил қилувчи областлар аҳолиси президентликка номзод, Бош вазир Виктор Януковичга овоз берган бўлса, ғарбий вилоятларда мухолифат лидери Виктор Юшченко устунлик қилди. Бу албатта, тасодифий эмас, балки сайловчиларнинг онгли равишда амалга оширган танловидир. Мамлакатнинг шарқий вилоятларидаги руслар ва рус тилида сўзлашувчи украинлар Кремл очиқдан-очиқ қўллаб-қувватлаётган россияпараст Янукович учун овоз берди. Ғарбий украиналиклар эса, Ғарб қадриятларини тарғиб қилаётган, Украинанинг Европа мамлакатлари билан тиғиз алоқалар ўрнатиши тарафдори бўлган Юшченкони танлади.\nБир қатор халқаро ташкилотлар, жумладан ЕХҲТнинг сайловга берган баҳоси билан 1 ноябрь кунги эшиттиришларимизда тингловчини таништирган эдик.\nУкраинада ўтказилган сайловга АҚШ ҳам ўз муносабатини билдирди. Давлат Департаменти вакили Адам Эрели Вашингтонда бўлиб ўтган брифингда президент сайлови Украина мустақилликка эришганидан буён юз берган жуда муҳим воқеа эканлигини таъкидлаш билан бирга танқидий фикрлар ҳам билдирди. У жумладан бундай деди:\n"ЕХҲТ кузатувчилари миссияси 31 октябрь куни ўтказилган президентлик сайловида демократик сайловларнинг халқаро андозаларига мос келмайдиган жиҳатлар кўп бўлганини эътироф этганини таъкидлаймиз. Ҳафсаламиз пир бўлди ва ЕХҲТнинг мазкур сайловни 2002 йили ўтказилган сайловга (парламент сайлови-С.У.) нисбатан "бир қадам ортга қайтиш", деб берган баҳосига қўшиламиз".\nВашингтон, ЕХҲТдай сайловнинг 21 ноябрга режалаштирилган иккинчи босқичи ҳалол ва адолатли ўтказилишига умид қилаяпти.\nЕХҲТ танқиди асоссиз эмаслигини қатор кузатувчилар берган гувоҳликлар тасдиқлаб турибди. Масалан,\n1995 йилдан буён Украинада инсон ҳуқуқлари мониторингини ўтказиб келаётган ҳуқуқ ҳимоячиси Ханна Северинсен Файненшнл Таймс газетасига берган интервьюсида Киев яқинидаги сайлов участкаларидан бирида бюллтень қутиларини ўғирлашга ҳаракат қилганларини айтиб берган. Севернсеннинг фикрича, деб ёзади газета, сайловнинг иккинчи босқичида қонунбузарликлар янада кўпроқ кузатилиши хавфи бор.\nХалқаро Фридом Хауз – Озодлик Уйи ташкилоти эса, 1 ноябрь куни Украинадаги сиёсий кучлар етакчилари, оммавий ахборот воситалари ва жамоат ташкилотларига мурожаат қилиб, уларни сайловнинг 21 ноябрда ўтажак иккинчи босқичида ҳар иккала номзод учун бир хил шароит яратиб беришга даъват қилди. Афтидан, Фридом Хаузнинг даъвати бежиз эмас. Мана бугун, 2 ноябрь куни Киевда Юшченко тарафдорларининг норозилик митинги бўлиб ўтди.\nБундай митинглар ўтказилишига ҳокимиятнинг ўзи сабабчи бўлиб қолганга ўхшайди. Киевда бугун бўлиб ўтган норозилик акциясида ëшлар сайлов натижалари тезроқ эълон қилинишини ва рўйхатга киритилмаган сайловчиларнинг рўйхатга киритилишини талаб қилишди. Норозилик тадбирида сўзга чиққан "Баткившчина" партияси лидери Юлия Тимошенко мана бундай деди:\n"Биз жиноий гуруҳга қарши, Януковичга қарши кўнгилли равишда тинч йўллар билан кураш учун умумиллий фуқаролик сафарбарлигини бошлаймиз".


Азро – Meducate.uz – Дорилар ҳақида маълумотлар ўзбек тилида\nHome Йўриқномалар Азро\nПрепаратнинг савдо номи: Азро\nфаол модда: азитромицин (азитромицин дигидрати кўринишида) 200 мг;\nёрдамчи моддалар: сахароза (Alveo Sucre Fin), уч асосли натрий фосфати (сувсиз), натрий бензоати, гидроксипропилцеллюлоза (Klucel LF), ксантин камеди, банан хушбўйи.\nТаърифи: банан ҳидли, қумоқларсиз, оқ рангли, бир хил майда гранулалар.\nСувда суюлтирилганида бир хил оқ ёки деярли оқ рангли суспензия ҳосил бўлади.\nФармакотерапевтик гуруҳи: антибиотик (макролидлар гуруҳи – азалид).\nАТХ коди: J01FA10.\nАзитромицин лактон ҳалқасига метилен гуруҳи боғланган, азот атоми қўшилган эритромицин тузилишига эга, макролид гуруҳига мансуб, яримсинтетик азалид антибиотикидир. Кимёвий тузилиши бўйича азалидларнинг кичик гуруҳи макролидларни аъзосидир. Кенг микробларга қарши таъсир доирасига эга. Рибосомаларнинг 50S суббирлиги билан боғланади, микроорганизмларнинг оқсиллари биосинтезини бостиради.\nIn vitro шароитларда азитромицин кўпчилик граммусбат ва грамманфий бактериялар, шу жумладан Streptococcus pneumoniae, Streptococcus pyogenes (А гуруҳи) ва бошқа кўринишдаги стрептококклар: Streptococcus aureus, Crynebactetium diphtheria, Haemophilus influenzae, Haemophilus parainfluenzae, Branhamella catarrhalis, Bacteroides fragilis, Escherichia coli, Bordetella pertussis, Bordetella parapertussis, турли Pasturella, Vibrio, Peptococcus, Parastreptococcus ва Shigella; Fusobacterium necrophorum, Propionibacterium acnes, Yersinia, Clostridium perfrtngens, Borrelia burgdorferi, Haemofilius ducrei, Neisseria gonorrhoeae, Chlamydia trachomatis, Chlamydia pneumoniae га қарши фаоллик намоён қилади.\nШунингдек азитромицин Legionella pneumophila, Mycoplasma hominis, Mycobacterium avium, Helicobacter нинг турли кўринишларига, Ureaplasma urealyticum, Toxoplasma gondii ва Treponema pallidum га нисбатан фаол.\nИчга қабул қилинганида азитромицин МИЙ дан тез сўрилади ва аъзолар ва тўқималарга яхши киради. Натижада тўқима хужайраларида азитромициннинг концентрацияси плазмадагига қараганда аҳамиятли даражада юқори бўлади. Препарат 500 мг дозада бир марта қабул қилинганидан кейин ўпкалар, бодомсимон безлар, простата бези каби нишон аъзоларида азитромициннинг концентрацияси эҳтимоли мумкин бўлган микроорганизмлар учун MIC90 (минимал бостирувчи концентрация) қийматидан ошиб кетади.\nПлазмадаги чўққи даражасига тахминан 2-3 соатдан кейин эришилади. Препаратнинг биокираолишлиги 37% ни ташкил қилади. Азитромицин сафро билан, асосан ўзгармаган кўринишда чиқарилади ва бу асосий чиқарилиш усули ҳисобланади; дозанинг тахминан 6% сийдик билан чиқарилади. Яримчиқарилиш даври 2 кундан 4 кунгача.\nАзитромицин препаратга сезгир микроорганизмлар чақирган қуйидаги инфекцияларни даволаш учун қўлланади:\nюқори нафас йўлларининг ва ЛОР-аъзоларининг инфекциялари (ангина, синусит, тонзиллит, фарингит, ўрта отит);\nқуйи нафас йўлларининг инфекциялари (бактериал ва атипик пневмония, бронхит);\nурогенитал йўлларнинг инфекциялари (асоратланмаган уретрит ва/ёки цервицит); шу жумладан Chlamydia trachomatis ва Ureaplasma urelyticum чақирган жинсий йўлларнинг асоратланмаган инфекциялари.\nАзитромицинни суткада 1 марта қўллаш керак.\nТана вазни 45 кг дан юқори бўлган болаларга азитромицин таблеткаларда буюрилади. тана вазни 45 кг гача бўлган болалар учун азитромицин суспензия кўринишида буюрилади.\nДоза болалар учун тана вазни ва ёшига қараб ҳисобланади:\nТана вазни 3 кунлик даволаш 5 кунлик даволаш\n15 кг гача\n(6 ойлик ва 3 ёшгача) Бир марталик ҳар кунги доза\n10 мг/кг ёки 2,5 мл (100 мг) 1-куни бир марта 10 мг/кг ёки 2,5 мл (100 мг), сўнгра 4 кун давомида 5 мг/кг ёки 1,25 мл\n(50 мг) дан суткада 1 марта\n(3-7 ёш) 5 мл (200 мг) суткада 1 марта\n1-куни суткада 5 мл (200 мг), сўнгра 4 кун давомида суткада 2,5 мл (100 мг) дан\n(8-11 ёш) 7,5 мл (300 мг) суткада 1 марта 1-куни суткада 7,5 мл (300 мг), сўнгра 4 кун давомида суткада 3,75 мл (150 мг) дан\n(12-14 ёш) 10 мл (400 мг) суткада 1 марта 1-куни суткада 10 мл (400 мг) сўнгра 4 кун давомида суткада\n5 мл (200 мг) дан\n15 мл суспензия тайёрлаш учун 600 мл азитромицин сақловчи кукунли флаконга ўлчов қопқоқчаси ёрдамида 7,5 мл сувни қўшиш ва яхшилаб чайқатиш керак.\nТайёрланган суспензияни хона ҳароратида 5 кун давомида сақлаш мумкин.\nОвқатдан 1 соат олдин ёки овқатдан 2 соат кейин албатта наҳорга қабул қилиш керак, чунки овқат билан бир вақтда қабул қилиш азитромициннинг сўрилишини пасайтиради.\nҚабул қилишдан олдин флакон яхшилаб чайқатилади!\nТайёр педиатрик комплектга илова қилинган шприцни қўлланиши:\n10 мл ҳажмли шприц тайёр суспензияни дозалашни осонлаштириш учун 0,25 мл дан бўлинмаларга бўлинган.\nСуспензия тайёрлаганидан кейин қопқоқчасини очинг (1-расм) ва адапторни флаконнинг оғзига жойлаштиринг ва зич қилиб босинг.\nШприцни адапторниннг тиқинига киритинг (2-расм).\nШприцдаги ҳаво тўлиқ чиқариб юборилиши учун шприцнинг поршени тўлиқ пастга тушган бўлиши керак.\nШприц киритилган флаконни ағдаринг ва суспензияни шприцга олиш учун вертикал ушлаб туринг (3-расм).\nЮқорида амалга оширилган ҳисоб-китобга мувофиқ, ёки шифокорнинг кўрсатмасига биноан, тегишли белгигача суспензияни тортиб олинг (4-расм). Шприцнинг градуировкаси боланинг тана вазнига қараб, суспензияни 3 ёки 5 кун давомида ишлатишга мўлжалланган. Аввал керакли даволаш даврини аниқлаб олинг (3 ёки 5 кун), сўнгра эса, боланинг тана вазни ва жадвалнинг тегишли колонкасидаги тавсия қилинган дозалашга амал қилган ҳолда суспензияни тортиб олишни амалга оширинг.\nСуспензия бевосита шприцдан қўлланилиши ёки аввал ўлчов қошиқчасига ўтказилиши мумкин.\nСуспензия қўлланганидан кейин шприцни тоза сув билан ювинг.\n1-расм 2-расм 3-расм 4-расм\nАзитромицин, асосан яхши ўзлаштирилади. Азитромицин қабул қилинганида ножўя реакциялар кам учрайди.\nОвқат ҳазм қилиш тизими томонидан: диарея, кўнгил айниши, абдоминал оғриқлар, диспепсия, метеоризм, қусиш. Бошқа макролидлар ва пенициллинларни қўллашдаги каби, жигар трансаминаза ферментлари фаоллиги орқага қайтувчи ўртача ошиши мумкин\nЮрак-қон томир тизими томонидан: юрак уриши, аритмия, шу жумладан қоринчалар тахикардияси.\nНерв тизими томонидан: бош айланиши, бош оғриғи, уйқучанлик, тиришишлар.\nСийдик-жинсий тизим томонидан: қин кандидози, нефрит.\nАллергик реакциялар: тошма, фотосенсибилизация, Квинке шиши.\nБошқалар: юқори чарчоқлик, оғиз бўшлиғи шиллиқ қаватининг кандидомикози.\nҲАР ҚАНДАЙ НОЖЎЯ САМАРА РИВОЖЛАНГАНИДА ДАВОЛОВЧИ ШИФОКОРГА ХАБАР БЕРИШ КЕРАК!\nАзитромицинни макролид антибиотиклар ёки таркибига кирувчи ҳар қандай ёрдамчи моддаларга юқори сезувчанлиги бўлган беморларда қўллаш мумкин эмас.\nГепатобилиар тизими азитромициннинг чиқарилиши учун асосий бўлганлиги туфайли, жигар етишмовчилиги бўлган беморларни даволашда уни қўлламаслик мақсадга мувофиқдир.\nЭҳтиёткорлик билан – буйрак фаолиятини яққол бузилиши бўлган пациентларда, ҳомиладорликда (фақат препаратни қўллашдан кутилган фойда хавфдан анча устун бўлган ҳолларда қўлланиши мумкин).\nПрепаратни лактация даврида қўллаш зарурати туғилганда эмизишни тўхтатиш тўғрисидаги масалани хал этиш лозим.\n6 ойликкача бўлган болаларда азитромицинни қўллаш тавсия қилинмайди, чунки бу ёшда азитромицинни қўллаш ишончлилиги ва самарадорлиги етарли даражада ўрганилмаган.\nПрепарат анамнезида QT-интервалини туғма узайиш синдроми ва юрак қоринчалари титраши тасдиқланган ёки тахмин қилинаётган пациентларга буюрилмаслиги лозим.\nАнтацидлар азитромициннинг сўрилишини секинлаштирадилар ва пасайтирадилар. Препарат ва антацид қабул қилиш орасидаги интервални (камида 1-2 соат) сақлаш тавсия қилинади.\nПрепаратни циклоспорин билан бир вақтда қабул қилишга эътибор қаратиш керак, чунки макролид антибиотиклари циклоспориннинг самарасини кучайтириши мумкин.\nМакролид қатори баъзи антибиотиклар дигоксиннинг биотрансформациясини камайтирадилар. Гарчи азитромицин билан бундай самарасига нисбатан ҳеч қандай маълумотлар бўлмаса-да, дигоксин билан ўзаро таъсирини текшириш керак.\nМакролидлар гуруҳининг бошқа антибиотиклари каби азитромицинни шохкуя ҳосилалари билан бирга буюриш мумкин эмас.\nМикросомал оксидланишга учрайдиган дори воситалар, масалан терфенадиннинг заҳарлилигини ва плазмадаги концентрациясини оширади ва чиқарилишини секинлаштиради.\nПрепаратнинг дозасини қабул қилишни ўтказиб юборилган ҳолларда, ўтказиб юборилган дозани иложи борича эртароқ қабул қилиш, кейингиларини – 24 соатлик интервал билан қабул қилиш керак.\nДаволаш бекор қилингандан кейин айрим пациентларда ўта юқори сезувчанлик реакциялари сақланиб қолиши мумкин, бу шифокорнинг кузатуви остида специфик даволашни ўтказишни талаб этади.\nАзитромицин QT-интервалини узайишини ва юрак қоринчалари липпиллашини чақириши мумкин. Шунинг учун препарат кўрсатилган ҳолатлар ривожланган пациентларда қўлланмайди.\nПрепаратни болалар ололмайдиган жойда сақлаш керак ва ўрамида кўрсатилган яроқлилик муддати ўтгач қўллаш мумкин эмас.\nСимптомлари: кучли кўнгил айниши, қусиш, диарея, эшитишни вақтинчалик йўқолиши.\nДаволаш: меъдани ювиш, симптоматик даволаш ўтказиш керак.\nАзитромицин дигидрати кўринишида 600 мг азитромицин сақловчи суспензия тайёрлаш учун (15 мл) кукун, болалардан ҳимоясига эга бўлган полиэтилен буралувчи қопқоқли полиэтилен флаконда.\nДозалаш учун 10 мл ли шприц, ўлчов қошиғи, ўлчов қопқоқчаси ва адаптордан иборат тайёр комплект.\n1 флакон ва 1 педиатрик комплект қўллаш бўйича йўриқномаси билан бирга картон қутида.


КЎЗЛАРИНГГА ҚУЁШ БЎЛИБ БОТСАМ ЎЗИМ… - «ХАЛҚ ОВОЗИ» - Тожикистон Республикаси Ҳукуматининг ӯзбек тилидаги расмий нашрияси\nЧоп этилган 19 Январ 2018\tКӯришлар: 976\nУнинг шеърларини мутолаа қилиб, ижодкор укамизнинг юрагида чўғ борлигига амин бўлдим. Шеърларининг бир туркумини танлаб, таҳририятга ҳавола этишни лозим кўрдим.\n«Халқ овози» газетасининг масъул котиби.\nСиз менинг бағримдаги юлдузларимсиз, қизларим,\nОй қадар, офтоб қадар,ёлғизларимсиз, қизларим.\nҲар бирингиз бир қувонч, икки гулимсиз, билсангиз,\nСуманбару Париваш, наргисларимсиз, қизларим.\nЧоғ бўлар кўнглим, эшитсам, овозингиз соғиниб,\nОлислардан боққан тумор кўзларимсиз, қизларим.\nНа қилай, бунда замон айбими ё, айбдор ўзим,\nКечиринг оққушларим, зор бўзларимсиз, қизларим.\nСиз баҳорим, гулшаним, масканда жонажонларим,\nБўйлари ширингина ялпизларимсиз, қизларим.\nДаврингиз шўхлигида, отангизнинг йўқлигида,\nҚийналар жону-таним, орзуларимсиз, қизларим.\nЭҳ, тугаб битса эди, ушбу ёмон кунлар маним,\nҚайтмасмидим, ёнингизга, жон қизларимсиз, қизларим.\nМинг шукур, икки гулим етказганига жон нисор,\nОнангиз бирла тугал пок ҳисларимсиз, қизларим.\nКўзларингга қуёш бўлиб ботсам ўзим,\nЁки оппоқ тонгинг бўлиб отсам ўзим,\nАлвон дала юрагингда ётсам ўзим,\nЙўқ демагин, Лайлижоним, бергин изн.\nҚалам қошу қароғингда қолай, Лайли,\nҲамишалик сўроғингда қолай, Лайли,\nЮз йил сени кутишга ҳам тоқатим бор,\nМайли юз йил фироғингда қолай, Лайли.\nКўринсанг бир хурсанд бўлдим, беҳад, гулим,\nЙўқ бўлсайди ўртамизда сарҳад, гулим.\nМажнунингман, мафтунингман, бутун умр,\nАгар Ширин бўлсанг, ўзим Фарҳод, гулим.\nБари-бари кўзни очиб юмгунчадир,\nБугун сўлар, кеча балки гулғунчадир.\nБу дунёни ёлғон атаб яшайвердик,\nКўнгил учун таскин бўлган тушунчадир.\nБари-бари кўзни очиб юмгунчадир.\nЁшлик ўтар, пирлик етар, қилса насиб,\nКимдир бою, кимдир эса ўтди ғариб,\nОдамийлик кимда бору кимда йўқдир,\nГоҳ топасиз, тополмайсиз гоҳ ахтариб,\nЁшлик ўтар, пирлик етар, қилса насиб.\nШодумонлик ичра ўтса умр - яхши,\nБерганига қилса доим шукр - яхши.\nЖон омонат, бир кун кўкка учар руҳинг,\nҲар не бўлсин, эзгу, тоза фикр - яхши.\nШодумонлик ичра ўтса умр - яхши.\nОталару боболардан қолган мерос ҳаёт,\nҲар кўнгилда ардоқ, шараф, эъзоз ҳаёт.\nКим суймайди, дилбар, гўзал бу ҳаётни,\nЖаннат ҳам шу, аслидаким хақ, рост ҳаёт,\nОталару боболардан қолган мерос ҳаёт.\nГўзалликнинг кони ҳаёт, суйсанг уни,\nҒурбатда ҳам ширин бўлғай, туйсанг уни.\nЖавоҳирдан баланд қадри қимматиким,\nАгар тошу тарозига қўйсанг уни.\nГўзалликнинг кони ҳаёт, суйсанг уни.\nБари-бари кўзни очиб юмгунчадир...\nТушдай ўтар яхши кунинг ёди қолар,\nДилингда доғ ёмон куннинг доди қолар.\nСев, севилгин, ҳар не бошдан ўтар, аммо\nИшқнинг ширин хотираси, тоти қолар.\nЛаблари тотини унутганим йўқ,\nЮрагимда ҳамон ёнар чўғлари.\nБир оқшом тушимда ногаҳон,туйқус,\nБиринчи мухаббат келиб, йўқлади.\nУнутмоқ осонми, биринчи севги,\nОёққа турғизган унинг хаёли.\nГарчи мен бировнинг устуни бўлдим,\nГарчи у бировнинг хасми, аёли.\nБахт тилаб индамай кўнибмиз шунга,\nАйро йўлдан кетдик,иккаламиз ҳам.\nЧин севги мукофот айлаган кунга,\nТаҳсин ўқиб яшар, аслида одам.\nТўкилиб борармиз кундан-кун,\nКичрайиб вужуду танамиз.\nАммо, нима учун биз ҳануз,\nФақат молу-мулк деб, ёнамиз.\nЙилларни йўқотиб топмадик,\nКимларни йўқотиб топмаймиз.\nДийдалар ҳам қаттиқ тош каби,\nДийдорга шошмаймиз, чопмаймиз.\nТирикчилик деймиз беркиниб,\nТашвишлар баҳона, ҳаммага.\nЙўқотганда бир кун ўксиниб,\nТушармиз миннату таъмага.\nОдамийлик қолмади ҳисоб,\nНимадир у, англаб бўлмайди.\nУмр эса, шиддат-ла ўтар,\nЎтган кундан кўнгил тўлмайди.\nБахтиёрлик деганлари аслида,\nВатанинг, оиланг қучоқларида.\nЯйраб яшаганинг, югуриб елиб,\nЧангини чиқариб тупроқларида.\nЯна нима керак одамга айтинг,\nБахтиёрлик жамулжамлик, бирдамлик.\nСен ҳам мусофирим, Ватанга қайтгин,\nМинг йил мусофир бўл, битмагай камлик.\nМаълумот: Хуршид Самиев 1983 йилнинг 10 августида Суғд вилояти, Спитамен ноҳияси, Тағояк қишлоғида туғилган. Ноҳиядаги Абу Али ибн Сино номидаги ўрта умумтаълим муассасасида таҳсилдан сўнг, Хўжанд Давлат университетига ўқишга кирди. 2005 йил Х. Самиев олийгоҳни иқтисодчи мутахассислиги бўйича тугатди. Бир муддат Спитамен ноҳияси газетасида фаолият юритди. Зулайҳо Бону, Дилмурод Ҳожимуродов, Ато Боқиев каби таниқли ижодкорлар билан бирга ишлади.\nХуршид Самиев оилали. Иккита жажжи қизнинг отаси.\nБугун: 04-12-2020 09:54:10


Товуши ўчирилган смартфон ҳам мия фаолиятига халал беради\n11:43 21 Феврал 2020\n16:11 01.04.2018 (Янгиланган 16:15 01.04.2018) Ҳавола олиш\nЁнингизда турган смартфон, ҳаттоки товуши ўчирилган бўлсада, кишининг диққати, яратувчанлик ва мантиқий фикрлаш қобилиятини сусайтирар экан.\nТОШКЕНТ, 4 апр – Sputnik. Харвард Бизнес ревью нашри ёзишига қараганда инсон яқинида турган смартфон доимо диққатининг бир қисмини доимо ўзига жалб қилиб турар экан.\nНашда ёзилишига кўра, 4 нафар маркетинг ва психиология мутахассислари: Кристен Дьюк, Эдриан Уорд, Эйлет Гнизи, Мартен Бослар 800 киши иштирокида қизиқарли илмий изланиш ўтказишган.\nИзланиш иштирокчилари 2 босқичда турли вазифаларни бажаришлари керак бўлган: биринчи босқичда матматик масалалар ечиш ва рақамларни эслаб қолиш, иккинчи босқичда – мантиқий ва ижодий масалалар ечишлари керак бўлган.\nУшбу амалиётларни бажараётган фуқароларнинг бир гуруҳига телефон товуши ва вибрация сигналини ўчириб ёнларига стол устига қўйиб қўйиш, иккинчи гуруҳга телефонни чўнтакларига солиб қўйиш, учинчи гуруҳга эса телефонларини бошқа хонада қолдириб кириш сўралган.\nТадқиқот натижалари изланувчиларни ҳайратда қолдирган. Берилган топшириқларни энг яхши бажарганлар — телефонларини қўшни хонада қолдириб келганлар бўлган. Энг ёмон натижа кўрсатганлар эса – телефонларини стол устига қўйганлар бўлган.\nБундан ягона хулоса – телефон доимо инсон олдида бўлса, ҳатто унинг товуши ўчирилган бўлса-да, кишининг мия фаолиятига салбий таъсир кўрсатади. Чунки смартфондан фойдаланишга ўрганиб қолган киши, ўзи буни яққол англамасада, доимий равишда янги бирор хабар келмадимикин деган фикр билан тез-тез текшириб кўргиси келади. Кўпчиллик бундай ҳаракатлардан ўзини тийиб тура олсада, миянинг бир қисми ана шу фикр билан банд бўлади.\nАйнан шу сабабдан, имтиҳон, лекция ёки бирор йиғилишга телефон олиб кирган кишининг фаолияти самарадорлиги, телефонсиз келган кишига нисбатан сус бўлар экан.\nУндан ташқари ривожланган мамлакатларда смартфонлардан ўта фаол фойдаланаётган кишилар гапгап ва одамови бўлиб қолиши ҳам кузатилмоқда. Япония, Буюк Британия каби ривожланган мамлакатларда: жамиятда кишилар орасидаги жонли мулоқот камайиб, баъзилар ҳатто оила даврасида ҳам кам мулоқот қиладиган бўлиб қолмоқда. Кузатилаётган яна бир хавотирли ҳолат – бу сотувчи билан жонли мулоқотдан қочиш ниятида, ҳамма нарсани интернет орқали харид қиладиган ёшлар тоифаси пайдо бўлаётганидир.\nЎзбекистонда интернет орқали қайси смартфонлар энг кўп сотилади\nСмартфонлар фойдаси ва зарарини яхшилаб ўтганилган баъзи мамлакатларда одамлар ҳафтанинг бир куни ёки ҳар куннинг бир соати давомида телефонларини ўчириб қўйиб, ўз оила аъзолари ва атрофдагилар билан “жонли мулоқот вақти” ташкил қилишни одат қилиб олмоқда.\nМуаллифлар ҳақида: Кристен Дьюк — Калифорния университетида маркетинг фанлари номзоди. Эдриан Уорд — Техас университетида маркетинг кафедраси доценти. Эйлет Гнизи — Калифорния университетида маркетинг ва кишилар хулқ-атворини ўрганиш факультети доценти. Мартен Бос — Карнеги-Меллон Университетида илмий ходим.\nМанбаа Харвард Бизнес ревью.


Брюсселда Украинанинг Россиядан газ бўйича қарзи муҳокама қилинади\n07 март 2021, Тошкент вақти: 10:55\nЭртага Брюсселда Украина, Россия ва Европа Иттифоқи Киевнинг Кремлдан газ бўйича қарзини муҳокама қилади.\nРоссия Энергетика вазирлиги вакилининг маълумотига кўра, ушбу йиғилишда келгусида Украинага бериладиган газнинг нархи ҳам муҳокама қилинади.\n"Газпром" Кремлнинг иттифоқчиси бўлган Виктор Янукович ҳокимиятдан четлатилгач, Украинага бир минг кубометр газ учун нархни 268 доллардан 485 долларга кўтарган.\n30 май куни Украина ҳукумати "Газпром"га 800 миллион АҚШ долларини тўлади.\nЛекин расмий Киев Кремль таклиф қилаётган газ нархининг номақбуллигини айтиб, агар уни пасайтирмаса, Россия устидан Стокҳолм арбитражига мурожаат қилишини маълум қилган.


ЎЗБЕКИСТОН КИНОАРБОБЛАРИ УЮШМАСИ РАИСИ МАТЁҚУБ МАТЧОНОВ ЖАНУБИЙ КОРЕЯНИНГ “КИНО САНЪАТИ” АКАДЕМИЯСИ БОШ ДИРЕКТОРИ БРИЕН КИМ БИЛАН МУЗОКАРАЛАР ЎТКАЗДИ. - «O`zbekkino» milliy agentligi\nЎЗБЕКИСТОН КИНОАРБОБЛАРИ УЮШМАСИ РАИСИ МАТЁҚУБ МАТЧОНОВ ЖАНУБИЙ КОРЕЯНИНГ “КИНО САНЪАТИ” АКАДЕМИЯСИ БОШ ДИРЕКТОРИ БРИЕН КИМ БИЛАН МУЗОКАРАЛАР ЎТКАЗДИ.\nЎзбекистон ва Жанубий Корея халқларини қадимий дўстлик ришталари боғлаб туради. Икки халқнинг маданияти ва менталитети бир-бирига ўхшаш. Халқимиз кўплаб Корея сериаллари орқали уларнинг урф-одатидан, турмуш тарзини яхши билишади. Улар юртимизга яшаб келаётган корейслар билан дўст-биродар бўлиб яшаб келишмоқда. Бугун улар мамлакатимизда яшаб, турли жабҳаларда фаолият юритиб келишлари ҳам ўзбек-корейс халқининг бирдамлигини билдиради.\nДавлатларимиз ўртасидаги дўстона муносабатларни қўллаб-қувватлаш ҳамда халқларимизни янада яқинлаштиришда кўп сонли корейс диаспораси ҳам муҳим аҳамият касб этмоқда. Ушбу миллат вакиллари МДҲда энг йирик диаспора бўлиб (180 мингдан зиёд), нуфуси жиҳатидан дунёда тўртинчи ўринда туради. Ўзбекистон Республикаси билан Корея Республикаси маданий алоқалар, жумладан кино соҳасида ҳам икки томонлама ҳамкорликда ривож топмоқда.\nБугун, 24 июнь куни “Ўзбеккино” Миллий агентлигига Жанубий Корея давлатидан “Кино санъати” академияси Бош директори Бриен Ким раҳбарлигида бир гуруҳ кореялик кино соҳаси вакилларидан иборат делегация ташриф буюрди. Меҳмонларни Ўзбекистон Киноарбоблари уюшмаси раиси Матёқуб Матчонов самимий қабул қилиб, халқларимиз ўртасидаги дўстлик муносабатлари тобора мустаҳкамланиб бораётганини таъкидлади.\nУшбу учрашувда томонлар айни пайтдаги кино соҳасидаги ҳамкорликни янада ривожлантириш учун мавжуд имконият ва салоҳиятдан тўлиқ фойдаланиш учун келишиб олишди. Яқин йилларда ушбу кўрсаткичларни янада ошириш бўйича ижобий қадамлар ташланиши таъкидланди.\nДарҳақиқат, маданий алоқалар мамлакатларимиз ўртасидаги ҳамкорликни янада мустаҳкамламоқда. Юртимизда Корея Республикаси маданияти кунлари бўлиб ўтганлиги, корейс маданияти ва санъати уйи барпо этилаётганлиги мамлакатимиздаги корейс диаспорасига қаратилаётган юксак эътиборнинг яққол намунасидир. Эндиликда кореялик киноижодкорлар билан суратга олинажак фильмлар ҳам давомли бўлади деб умид қиламиз.


Ўзбекистон компанияларига қандай ходимлар керак? - UzAnalytics\nHRC ва ERGO Research and Advisory тадқиқот фирмалари жорий йил июнида Ўзбекистоннинг 100 дан зиёд компанияcида сўров ўтказди. Бундан кўзланган асосий мақсад ходимларга қандай малака ва кўникмалари етишмаётганини ҳамда компаниялар ўз ходимларидан қандай билим ва малакага эга бўлишни талаб қилишини аниқлашдан иборат бўлди. Бундан ташқари, тадқиқотчилар тренингларда нималар ўқитилаётгани ва компанияларнинг ходимлар малакасини ошириш учун сармоя киритишига нималар тўсқинлик қилаётгани билан ҳам қизиқди.\nUzAnalytics эътиборингизга мазкур таҳлил натижаларини ҳавола этмоқда. Улар HRC ва ERGO Research and Advisory фирмалари тақдим этган маълумотларга асосланган.\nКомпанияларнинг 2/3 қисми керакли ходимларни қидириш ва ишга олишда маълум қийинчиликларга дуч келади\nТадқиқот натижаларига кўра, Ўзбекистонда фаолият юритаётган компанияларнинг 67 фоизи ходимларни ишга олишда муайян қийинчиликларга дуч келмоқда. Асосий қийинчиликлар номзодларнинг профессионал ва касбий малакаси ҳамда иш тажрибаси етишмаслигидир. Компаниялар кўпинча талабгорларнинг шахсий сифатлари тўғри келмаслиги, номзоднинг маълумоти, мотивацияси ва иш лаёқати камлиги (ёки буткул йўқлиги) сабабли уларга рад жавобини беради.\nЎзбекистондаги компаниялар ходимларни қай услубда қидиради?\nТадқиқот натижалари кўрсатишича, қуйидагилар ходимларни излаш ва саралаб олишда кенг тарқалган усулларидан саналади:\n· малакали кадрларни “ўзига оғдириб олиш” ёки ходимларни тўғридан-тўғри қидириш – 19 фоиз;\n· бўш иш ўринлари ярмаркалари – 16 фоиз;\n· ижтимоий тармоқлар – 13,5 фоиз;\n· университетлар битирувчиларини жалб этиш – 13,5 фоиз.\nКомпаниялардаги бўш иш ўринларига номзодларни қидиришда оммабоп бўлмаган усуллар:\n· тавсияномалар ёки компания веб-сайти орқали – 11 фоиз;\n· босма ОАВ (оммавий ахборот воситалари) орқали – 9,5 фоиз;\n· рекрутинг компаниялари ёрдамида – 6,5 фоиз.\nНомзодлар қандай малака, кўникма ва сифатларга эга бўлиши керак?\nЎтказилган тадқиқотларда номзодларнинг энг кўп эътибор қаратиладиган муҳим малака ва кўникмалари ҳам аниқланди. Жамоада ишлай олиш, “коммуникабеллик” (киришимлилик), фикрлаш қобилияти, профессионализм ва техник малака шулар жумласидандир.\nСўровда иштирок этган компанияларнинг қарийб ярми (49 фоиз) янги ходимларга турли стажировкалар таклиф этади, 32 фоизи эса янги ходимларни ўқитишдан манфаатдор эмас.\nМазкур тадқиқотлар шуни кўрсатдики, кадрларни ўқитиш (тайёрлаш, қайта тайёрлаш), билимларни алмашиш ҳамда турли тадбирларни ўтказиш хусусий сектор ва олий ўқув муассасалари ўртасидаги ҳамкорликнинг асосий усулларидан саналади.\nСеминарлар ва тренингларда нималар ўргатилади?\n«Рақиблардан кўра тезроқ ўқиб-ўрганиш қобилиятингиз қўллаб-қувватланиши керак бўлган ягона рақобат афзаллиги бўлса ажаб эмас”, деган эди Global Business Network асосчиси Арье де Геуз (Arie de Geus, Голландия). У 1981 йилда тузилган ва сценарий бўйича режалаштириш, йирик корпорацияларда қарорлар қабул қилиш ва ўзгаришларни бошқариш хусусиятлари ва жараёнлари бўйича етакчи гуруҳга раҳбарлик қилган. Мазкур гуруҳ айни соҳанинг етакчиларидан эди.\nТренинг ходимларни ўқитишнинг интерактив усули бўлиб, у қисқа муддатда назарий билимларни бериш ҳамда уларни амалиётда қўллаш усулларини қамраб олади. Ҳозир у қисқа муддат ичида малака ошириш ва амалий ишланмаларни алмашишнинг энг яхши усулига айланди. Иштирокчилар тренинг давомида нафақат янги билимлар, қолаверса, уларни амалда қўллаш имконига ҳам эга бўлади. Албатта, тренинглар асосий ўрта-махсус ва олий таълим ўрнини боса олмайди. Улар иштирокчилар малакасини қўшимча билим ва кўникмалар билан бойитади.\nТадқиқот натижалари шуни кўрсатдики, ўртача олганда, бир йил давомида сўровда иштирок этган компанияларнинг 74 фоизи ходимлари ички ва ташқи тренингларда қатнашган. Ўзбекистон Республикаси қонунчилигида кўзда тутилган малака ошириш курслари бундан мустасно. Ходимларни ўқитиш тренинглари учун сарфланган харажатларни ташкилотлар бутунлай ёки қисман тўлаб берган.\nУшбу тадқиқотлар компанияларнинг амалдаги тренинг дастурларига қўшимча равишда бошқа турдаги тренингларга эҳтиёжи борлигини кўрсатди. Компаниялар ходимлари учун етакчилик сифатларини шакллантиришда ва иш вақтини оптимал ташкиллаштиришда ёрдам берадиган ҳамда таҳлилий фикрлашга ўргатадиган дастурлар зарурлиги маълум бўлди.\nСўровга кўра, кутилган натижанинг самарасизлиги, молиявий чекловлар ва наф берадиган дастурларни танлашдаги қийинчиликлар бу йўлдаги асосий тўсиқлардан ҳисобланади.\nERGO Research and Advisory Ўзбекистон ва Евроосиёда иқтисодий, институционал ва ижтимоий тадқиқотлар билан шуғулланадиган мустақил таҳлилий компаниядир.\nHRC компанияси 2006 йилда ташкил этилган бўлиб, Ўзбекистонда инсон ресурслари бўйича дастлабки профессионал консалтинг компанияларидан биридир. Компания кўрсатадиган асосий хизматлар ўрта ва олий бошқарувидаги ходимларни саралаб олиш, аутстаффинг, ходимларни баҳолаш ва кадрлар бўйича консалтинг ҳисобланади.\n Аутстаффинг (ингл. outstaffing) – ходимларни компания штатидан ташқарига чиқариш. Улар компанияда фақат шартнома билан ишлайдиган бўлади.


Эпидемияга ичимлик сувининг ифлослангани сабаб қилиб кўрсатилмоқда.\nСамарқанд шаҳри чеккасидаги "Супер" посёлкаси аҳолиси ўзлари яшаётган ҳудудда ичтерлама билан оғриганлар сони ортаётганидан ташвиш билдирмоқдалар.\nСамарқанд шаҳрининг Боғи Шамол туманидаги “Супер” посёлкасида ўтган ой ўрталарида элликка яқин одам ичтерлама касаллиги ташҳизи билан касалхонага ётқизилган.\nБу ҳақда посёлка вакилларидан бири Озодликка маълум қилди.\n– Икки ҳафтача олдин 50 киши қандайдир инфекция билан касалхонага тушганини эшитгандик. Бошида унча ваҳима бўлмади. Ҳозир билсак ТИФ экан. Шу касалга чалинганлар орасида иккита танишим ҳам бор, ҳозир шу диагноз билан касалхонада ётибди, дейди исми сир қолишини истаган самарқандлик.\nСамарқанд шаҳрида яшовчи Малоҳат опа ҳам бетоб фарзандини врач кўригидан ўтказиш учун Юқумли касалликлар шифохонасига олиб борганида ичтерлама касаллиги эпидемияси ҳақида хабар топганини айтади:\n- Фарзандимизни бугун иситмаси чиқиб, Самарқанддаги инфекционнийга олиб борсак¸ докторлар ТИФга қарши анализ оламиз, дейишди. Қанақа ТИФ десак, улар хотиржам ҳар эҳтимолга қарши, деб қўяқолишди. Касалхонадан чиқиб кетаётсак ҳамманинг оғзида шу ТИФ. Анализ натижаларини эртага айтишар экан, қўрқиб қолдик. Докторлар ҳач қанақа маълумот беришмаяпти, дейди самарқандлик онахон.\nСамарқанд Соғлиқни сақлаш бошқармаси расмийлари вилоятда ичтерлама касаллиги тарқалганини тасдиқлашмади.\nШаҳардаги 1-сон Юқумли касалликлар шифохонасидагилар ҳам бу ҳақда маълумот беролмасликларини айтишди.\nГарчи расмийлар хавфли касаллик эпидемияси ҳақида аҳолига маълумот беришмаётган эса-да, Самарқанд шаҳри ва туманларида Санитария ва эпидемиология маркази ходимлари аҳолини сувни қайнатмасдан ичмаслик ҳақида қаттиқ огоҳлантирмоқда.\nСамарқандлик Шариф ака шундай эълонлар вилоятда сўнгги кунларда кўзга кўп ташланаётганини айтади:\n- Касаллик ичимлик сувидан тарқалган дейиляпти-да. Сувни қайнатмасдан ичманглар, деб огоҳлантиришяпти. Санэпидстанциядагилар ҳаммани ҳозир огоҳлантириб, қайнамаган сувни ичманглар, деяпти. Лекин,сабабини айтишмаяпти улар. Ҳозир қайнатиб ичaяпмиз, дейди Шариф ака.\nИч терлама-ўткир инфекцион касаллик ҳисобланади. Касаллик юққандан кейин яширин даври 7-25 кун бўлиши мумкин. Кейин беморда кучли иситма, қорин қисмида кучли оғриқ ва бош оғриғи пайдо бўлади.\nИчтерлама сув ва озиқ-овқатдан, шунингдек, бемор билан мулоқот натижасида юқиши мумкин.\nИчтерламанинг асосий сабаби ичимлик сув яхши тозаланмагани, канализацияларнинг ифлосланиши эканини айтилмоқда:\n- Сув коллектори борку, шу коллекторга канализацион коллектор қўшилиб кетгани сабабли одамлар шундан заҳарланган дейишяпти, дейди Самарқанд шаҳри чеккасидаги "Супер" посёлкаси аҳолиси вакилларидан бири.


''Каъбамсан, шеърият, эзгу эҳромим!..''\nТуркистон вилоятининг “Жанубий Қозоғистон” ижтимоий-сиёсий газетаси, Қозоғистон ўзбек этномаданият бирлашмалари «Дўстлик» ҳамжамияти қошидаги «Ижодкор» адабий бирлашмаси ва «Адабиёт ва санъат» газетаси таҳририяти ҳамкорлигида атоқли ўзбек шоири Миртемир Турсунов таваллудининг 110 йиллигига бағишлаб ўтказиладиган “Каъбамсан, шеърият, эзгу эҳромим!” мавзуидаги “Назм юлдузлари – 2020” Халқаро онлайн танловининг Низоми\nТадбирнинг мақсади – ўзбек адабиётига салмоқли ҳисса қўшган шоир Миртемирнинг 110 йиллик юбилейини муносиб нишонлаш, ёш авлодни унинг ижоди билан яқиндан таништириш, Қозоғистондаги ўзбек адабиётини ривожлантириш, истеъдодли ижодкорларни халққа танитиш ҳамда миллатлараро дўстлик ва ҳамжиҳатликни мустаҳкамлаш.\nТанловда барча ёшдаги ижодкорлар иштирок эта олади. Уларнинг ёши, жинси, яшаш манзили чекланмайди. Ижодкорларни рағбатлантириш мақсадида танлов гуруҳлар орасида алоҳида ўтади. (18 ёшгача бўлганлар, 18 ёшдан 45 ёшгача ҳамда 45дан юқори ёшдаги ижодкорлар).\nАсарлар бадиий савияси, адабий тил ва шеърият меъёрларига мослиги, мавзуларнинг аниқ ва тўлақонли ёритилишига кўра баҳоланади.\nТанловга илгари эълон қилинмаган шеърий, насрий ва публицистик асарлар жорий йил 5 сентябргача janubiy@inbox.ru ҳамда adabiyotsanat@mail.ru эл. почталари ҳамда ижтимоий тармоқлар орқали қабул қилинади ва натижалар 6 сентябрда чиқарилади.\nТанловга юборилган ижод намуналари Миртемир хотирасини ёдга олиш, дўстлик, тинчлик, Ватан, она диёрга меҳр-муҳаббат каби мавзуларни қамраши зарур.\nАсарлар «Миртемир – 110 ёшда» бадиий танловига деб кўрсатилиши, шунингдек, унда ижодкорнинг исми-шарифи, манзили, алоқа телефони рақами ҳамда ёши кўрсатилиши керак.\nҲакамлар томонидан “Энг яхши” деб топилган асар муаллифига Миртемир номидаги Халқаро адабий соврини топширилади. Ғолиб ва совриндорларга диплом ҳамда қимматбаҳо совғалар берилади. Шунингдек, рағбатлантирувчи мукофотлар таъсис этилган. Миртемир ижодидан ёддан ўқилган энг яхши видеоролик учун алоҳида соврин белгиланган.\nМурожаат учун телефон: 8-775-92-40-422 (Баҳодир Оташ).\n2020-08-25, 05:12 511


ТОП-5: 2017 йилнинг энг яхши арзон смартфонлари - Terabayt.Uz\nТОП-5: 2017 йилнинг энг яхши арзон смартфонлари\nZTE Axon 7 Google’нинг Daydream виртуал воқелик платформасини қўллаб-қувватлайди.\nZTE Axon 7 алоқа воситаси 5.5 дюймли QHD (1440 x 2560 пиксель сиғимли) технологиясида ишлаб чиқарилган дисплейга эга. Аппарат таъминоти учун 2016 йилнинг илғор Qualcomm Snapdragon 820 процессори ўрнатилган. У икки талқинда — 4 ГБ тезкор ҳамда 64 ГБ доимий ички хотира ва 6 ГБ тезкор ҳамда 128 ГБ доимий хотира билан ишлаб чиқарилади. Ҳар иккала талқинда хотирани 128 ГБ ҳажмгача кўтариш мумкин.\nУндаги 20 мегапикселли бош камера тасвирни оптик барқарорлаштириш тизимига ҳамда фазали автофокусга эга. Гаджетнинг олд камераси 8 МП.\nМобиль алоқа воситасининг аккумуляторининг сиғими 3250 мА соат.\nZTE Axon 7'нинг энг арзони 399 АҚШ долларидан сотилмоқда.\nHuawei компаниясиги тегишли Honor бренди 2016 йилнинг 18 октябрида Honor 6X смартфонини намойиш қилган эди.\nHonor 6X 5,5 дюймли Full HD дисплей, ишлаш частотаси 2,1 ГГц бўлган Kirin 625 процессори, ¾ ГБ тезкор ва 32/64 ГБ доимий хотирага эга бўлади. Қурилма сиғими 3270 мА/ст бўлган батареядан қувватланади, EMUI 4.1 интерфейсидаги Android 6.0 Marshmallow дастурида ишлайди.\nHonor 6X $249 доллардан сотилмоқда.\nLG Electronics компанияси ва Google корпорациясининг 2016 йилда тақдим қилинган Nexus 5X модели пластик корпус билан қопланган ва 5,2 дюйм диоганалли ихчам IPS –матрицага эга. Тасвирни Full HD (1080×1920, 424 ppi) форматида олади. Nexus 5X’нинг “юраги”—6 ядрoли Qualcomm Snapdragon 808 чипи ва Adreno 418 графикадан иборат. Уни 2 Гбли оператив хотира қурилмаси ва 16/32 Гбли флеш-карта тўлдирган.\nLG Nexus 5X аппаратининг камера қисми Nexus 6P'га ўхшаш, фақат у тезлаштирилган видеоёзув пайтида сониясига 120 тагача кадр олади.\nNexus 5X халқаро бозорда $240-299 доллардан сотилмоқда.\nNokia компанияси 2017 йилнинг бошида Nokia 6 Android смартфонини тақдим қилган эди. “Ақлли телефон” 5.5 дюймли, Full HD сиғимли, 2.5D Gorilla Glass ҳимоя ва безак шишаси билан қопланган экранга эга.\nУнга Qualcomm’нинг 8 ядроли Snapdragon 430 процессори, 4 гигабайтли тезкор ва 64 гигабайтли доимий хотира, microSD хотира бўлмачаси ўрнатилган. Смартфон Android Nougat операцион тизими бошқарувида ишлайди.\nNokia 6 сиғими 3000 мА соат бўлган аккумулятордан қувват олади, телефон бармоқ излари сканерига эга.\nБош камера учун 16 мегапикселли, олд камера учун 8 мегапикселли сенсор танланган.\nNokia 6 $199 доллардан сотувга чиқарилган.\nLenovo компанияси шу йилнинг мартида Барселонада Moto G5 смартфонини тақдим қилган эди.\nMoto G5 — металл корпус, Android 7.0 Nougat операцион тизимида фаолият кўрсатадиган ҳамёнбоп мобиль телефон. Moto G5 гаджети 5 дюймли Full HD (1920 х 1080 пикселли) дисплей, 13 мегапикселли бош ҳамда 5 мегапикселли олд камералар, Qualcomm Snapdragon 430 процессори, 2 ёки 3 ГБ оператив, 16 ёки 32 ГБ доимий ички хотира, шунингдек аккумулятор сиғими 2800 мА соат бўлган батарея билан таъминланган.\nG5 2 та SIM-картани қўллаб-қувватлайди. У 128 ГБгача хотира картасини ўқийдиган microSD бўлмасига эга.\nMoto G5 бармоқ ишораларини ҳам тушунади, мисол учун ишоралар орқали унинг камерасига буйруқ бериш мумкин. Гаджетнинг Google Assistant виртуал овозли ёрдамчисига ҳам эга бўлиши муҳим жиҳатлардан биридир.\nMoto G5 $149-199 доллардан сотилмоқда.\n#Honor 6X #Moto G5 #Nexus 5X #Nokia 6 #ZTE Axon 7 #арзон смартфон #энг яхши смартфон


Bloomberg инновациялар индексига Ўзбекистон киритиладими? – UzAnalytics\n“Инновация” сўзи луғатларда “янгиликни жорий қилиш, фан-техника ютуқларини бошқариш ва ташкил қилиш соҳасидаги янгиликлар мажмуи” деб изоҳланган экан. Аслида ҳам шу. Фақат кенг маънода оладиган бўлсак, ҳаётимизнинг ҳамма жабҳасида янгиликка интилувчанликнинг ўзи инновация. Ишнинг кўзини билиш инновация. Беъмани, исрофгарчиликлардан қочиш ва самарали меҳнат бу – инновация.\nУмуман олганда бу тушунча халқимизнинг менталитетида бор. Фақат уни бир “қайта юклаш” ва “янгилаш” керак холос. Ўзбекистон Президенти ҳамма соҳаларни “қайта юклаш” ва “янгилаш” учун инновацияларни ривожлантиришни устувор вазифа қилиб белгилади. Инновацион ривожланиш вазирлиги тузилди ва ишлаяпти. Лекин, буни дуёнинг баъзи рейтинг агентликлари ё билмайди, ё билса ҳам унчалик тушунишмайди.\nМасалан, яқинда Америкдаги Bloomberg медиакомпанияси жаҳон давлатларининг иқтисодий инновацион индексларини чоп этди. 2018 йил якунларига кўра эълон қилинган рўйхатда Инновацион ривожланиш вазирлиги бор мамлакат киритилмагани қизиқ. Инновацион вазирлиги бўлмаган давлат – Жанубий Корея эса кетма-кет жорий йилги рейтингда ҳам биринчи ўринни сақлаб қолди.\nBloomberg рўйхатида илмий тадқиқотлар ва таълим соҳасида катта ютуқларга эришган Германия икки поғона юқорилагани кўринади. Европанинг иқтисоди энг ривожланган давлати дунёда ҳам пешқадамни таъқиб этмоқда.\nФинлар ҳам “инновацион ривожланиш йили”да 4 поғона сакраш қилишди. Bloomberg рейтингида Исроил (+5), Люксембург (+4), Руминия (+6) ва Таиланд (+5) яхши кўтарилишга эришган. Словения Топ-60 га илк бор кирди ва 31-ўринга жойлашди.\nBloomberg инновациялар индекси етти йилдан бери мунтазам ўтказиб келинади. Унда мамлакатлар 10 та тамойил бўйича рўйхатга киритилади. Унда тадқиқотлар ва илмий ишланишлар учун харажатлар, ишлаб чиқариш қудрати, юқори технологияларга оид компанияларнинг ўрни, аҳолининг фаровонлиги каби еттита асосий йўналишга эътибор қаратилади.\nBloomberg инновациялар индекси (Топ-10 лик)\n1. Жанубий Корея (етакчиликни сақлаб қолди)\n2. Германия (+2)\n3. Финляндия (+4)\n4. Швейцария (+1)\n5. Исроил (+5)\n6. Сингапур (-3)\n7. Швеция (-5)\n8. АҚШ (+3)\n9. Япония (-3)\n10. Франция (-1)\nBloomberg Инновациялар индексида Германия пешқадам Жанубий Кореяни қувиб етишига сал қолди. Бунга Volkswagen AG, Robert Bosch GmbH ва Daimler AG каби гигант компаниялар томонидан мунтазам равишда ишлаб чиқариш таннархининг камайтирилиши ва сифатнинг оширилиши, илмий тадқиқотларга сафрланаётган маблағларнинг кўпайиши ва самарадорлиги асос қилиб олинди. Жанубий Кореянинг мағлубиятсиз юришлари эса патент фаоллигининг қуйи кўрсаткичлари билан изоҳланмоқда.\n2018 йилда иккинчи ўринни эгаллаган Швеция бу йил еттинчи поғонага тушиб кетди. Патент фаоллиги Хитой ва Исроилнинг баллари кўпайишига сабаб бўлди. Бу йилда Яқин Шарқ давлати Сингапур, Швеция ва Японияни ортда қолдиришга эришди.\nСингапурдаги Australia & New Zealand Banking Group Ltd. Компанияси раҳбари Хун Гонинг сўзларига кўра, Жанубий Кореянинг биринчи ўриндаги барқарор ҳолати стартапларни қўллаб-қувватлашга қаратилган дастурлар ва стратегик технологияларга инвестицияларни жалб қилишда эришилган натижалар билан боғлиқ.\nБироқ, унинг айтишича, “муаммолар ҳам йўқ эмас, масалан, юқори технологияларга ихтисослашган йирик конгломератлардан инвестициялар олиб чиқилса вазият ўзгариб кетади”.\n“Инновациялар иқтисодий кўрсаткичларни рағбатлантирувчи воситага айланмоқда. Бу Осиёнинг демографик дивидентлардан ҳоли, юқори даромадга эга мамлакатлари учун жуда муҳим”, – дейди Го.\nБуюк Британия бир поғонага пастлаб 18-ўринга жойлашди. Бу борада Хитойга имконият бой берилди. Дунёнинг йирик иқтисодиётига эгалик қилаётган Хитой Huawei Technologies Co. ва BOE Technology Group компанияларининг янги ишланмалари ва тадқиқотлари туфайли мазкур рейтингдаги ўрнини яхшилаб бормоқда. Бироқ, давлатнинг умумий ишлаб чиқаришдаги инновация тизими илғор мамлакатларникидан бироз орқада.\n2019 йилги рейтингда энг кўп ютқазганлар Тунис ва Украинадир. Улар топ-50 дан чиқиб кетишди.\nЖаҳон иқтисодиётидаги ўнта давлат маълумотлари ишончли экани боис ушбу рўйхатга киритилди.\nБирлашган Араб амирликларининг дебюти 46-ўрин бўлди. Ўтган йили рўйхатдан тушиб қолган Бразилия бу йил яна Индексга қайтиб 45-ўринга жойлашди. Шунингдек, дунёнинг ривожланаётган мамлакатлари Ҳиндистон, Мексика, Вьетнам ва Саудия Арабистони ҳам илк бор Bloomberg назарига тушди. Жанубий Африка эса ушбу қитъадан рўйхатда ягона вакил бўлиб турибди.


“Ва аммо ким Роббининг ҳузурида туришдан қўрққан ва нафсни ҳавойи хоҳишдан қайтарган бўлса... Бас, албатта, жаннат (унга) жой бўладир” (Назиъаат сураси, 40−41-оятлар).\nМусулмонга насиҳат қилиш\nЖарир ибн Абдуллоҳ розияллоҳу анҳудан ривоят қилинади: «Мен Расулуллоҳ соллаллоҳу алайҳи васалламга намозни тугал адо этиш, закот бериш ва ҳар бир мусулмонга насиҳат қилиш ҳақида байъат қилдим». Икки шайх ва Термизий ривоят қилганлар.\n«Расулуллоҳ соллаллоҳу алайҳи васаллам атрофларида саҳобаларидан бир жамоа турганида: «Аллоҳга ҳеч нарсани ширк келтирмаслигингиз, ўғрилик қилмаслигингиз, зино қилмаслигингиз, болаларингизни ўлдирмаслигингиз, қўл ва оёқларингиз орасидан тўқилган бўҳтон келтирмаслигингиз ва маъруф ишда осий бўлмасликларингиз ҳақида менга байъат қилинг. Бас, сиздан ким бунга вафо қилса, унинг ажри Аллоҳнинг зиммасидадир. Ким ўшалардан баъзи нарсани қилиб қўйиб, дунёда уқубатини олган бўлса, бу унинг учун каффоротдир. Ким ўшалардан баъзи нарсани қилиб қўйса-ю, сўнгра Аллоҳ уни сатр қилган бўлса, у Аллоҳга ҳавола. Хоҳласа, уни афв қилади, хоҳласа, жазолайди», дедилар. Бас, биз у зотга ана шу ҳақида байъат қилдик». Бешовларидан фақат Абу Довуд ривоят қилмаган.\nИбн Аббос розияллоҳу анҳудан ривоят қилинади: «Набий соллаллоҳу алайҳи васаллам: «Менинг умматимдан икки синф бор. Икковларининг ҳам Исломдан насибаси йўқ: Муржиъа ва Қадария», дедилар». Икки ҳадисни Термизий ривоят қилган.\n«Эй Аллоҳнинг Расули, мен сизни кўрсам кўнглим ёришади, кўзим қувонади. Менга барча нарсалар (нимадан яратилгани) ҳақида айтиб беринг», дедим.\nУшбу умматдаги ёки менинг умматимдаги ер ютиш...\n«Набий соллаллоҳу алайҳи васаллам: «Ушбу умматдаги ёки менинг умматимдаги ер ютиш, бошқа махлуққа айланиб қолиш ёки осмондан бўладиган тошбўронга учраш қадар аҳлидадир», дедилар».\n«Биз томонларда бир (тоифа) одамлар чиқди: Қуръон ўқийдилар, илмни титкилаб талаб қиладилар», дейилди. Ва (гапирувчи) уларнинг қадар йўқлигини, ишлар ўз вақтида янгитдан бўлишини даъво қилаётганларини зикр қилди. Шунда у: «Агар ўшаларни учратиб қолсанг, хабар бериб қўйки, албатта, мен улардан холиман, улар ҳам мендан холидирлар. Абдуллоҳ ибн Умар Унинг билан қасам ичадиган Зотга қасамки, агар улардан бирининг Уҳуд тоғичалик олтини бўлиб, уни нафақа қилса ҳам, то қадарга иймон келтирмагунча, Аллоҳ ундан қабул қилмайди», деди». Муслим ва Абу Довуд ривоят қилганлар.\nАҳли қадарлар билан бирга ўтирманглар...\nУмар розияллоҳу анҳудан ривоят қилинади: «Набий соллаллоҳу алайҳи васаллам: «Аҳли қадарлар билан бирга ўтирманглар ва уларга гап очманглар, (бирор масалани ҳал этиш учун) мурожаат қилманглар», дедилар». Иккала ҳадисни Абу Довуд ривоят қилган.\nИбн Умар розияллоҳу анҳудан ривоят қилинади: «Набий соллаллоҳу алайҳи васаллам: «Қадария бу умматнинг мажусийларидир. Агар бемор бўлсалар, кўргани борманглар, ўлсалар, (жанозаларига) қатнашманглар», дедилар».\nАллоҳ бандага бирор ерда ўлишни қазо қилса...\nАбу Азза розияллоҳу анҳудан ривоят қилинади: «Набий соллаллоҳу алайҳи васаллам: «Аллоҳ бандага бирор ерда ўлишни қазо қилса, унинг учун ўша ерга бир ҳожат ҳосил қилади», дедилар». Иккисини Термизий ривоят қилган.\nБанда тўрт нарсага иймон келтирмагунича\n«Набий соллаллоҳу алайҳи васаллам: «Банда тўрт нарсага иймон келтирмагунича: Аллоҳдан ўзга илоҳ йўқлигига ва албатта, менинг Аллоҳнинг Расули эканимга, У Зот мени ҳақ ила юборганлигига шаҳодат келтирмагунча; ўлимга иймон келтирмагунча; ўлимдан кейин қайта тирилишга иймон келтирмагунча ва қадарга иймон келтирмагунча мўмин бўла олмайди», дедилар».\n«Эй ўғлим! Сен то ўзингга етган нарса сени четлаб ўтиши мумкин эмаслигини, ўзингни четлаб ўтган нарса сенга етиши мумкин эмаслигини билмагунингча, ҳеч қачон иймон ҳақиқати таъмини топа олмассан. Мен Расулуллоҳ соллаллоҳу алайҳи васалламнинг шундай деганларини эшитганман...


Бир ҳадис шарҳи: Масжидга боришнинг фазилати - Fitrat.uz\nБош саҳифа / Ҳадис / Бир ҳадис шарҳи: Масжидга боришнинг фазилати\nYanvar 20, 2021\tБир ҳадис шарҳи: Масжидга боришнинг фазилатиda fikr bildirishni o'chirish 171 Кўришлар\nعَنْ أَبِي هُرَيرَةَ رَضِيَ اللهُ عَنْهُ قَالَ: قَالَ رَسُولُ اللهِ صَلَّى اللهُ عَلَيهِ وَسَلَّمَ : “مَن غَدَا إِلَى المَسْجِدِ أَوْ رَاحَ، أَعَدَّ اللهُ لَهُ فِي الجَنّةِ نُزُلَاً كُلّمَا غَدَا أَو رَاحَ” مُتّفَقٌ عَلَيه.\nАбу Ҳурайра розияллоҳу анҳудан ривоят қилинади: “Расулуллоҳ соллаллоҳу алайҳи васаллам: “Ким масжидга бориб, қайтса, ҳар бир бориб, қайтгани учун Аллоҳ унга жаннатда зиёфат тайёрлаб қўяди”, дедилар. Муттафақун алайҳ.\nНамоз учун масжидга боришнинг фазли юксак. Аввалги ҳадис шарҳларимизда ҳам бу маънога ишоралар ўтган эди. Лекин ушбу ҳадисда масжидга қатнашнинг мукофоти аниқ баён қилинмоқда. Аввало, ҳадиси шарифдаги лафзлар борасида тўхталиб ўтсак. Ҳадисда келган “ғодаа” ва “рооҳа” сўзларини “бориб, қайтса” дея таржима қилдик. “Рооҳа” сўзи эрталаб бориш, “ғодаа” сўзи эса кечки пайт қайтиш маъноларида ишлатилган, лекин кейинчалик умумий бориш ва қайтиш маъноларида қўлланила бошлаган. Уламолар ҳадиснинг зоҳиридан ҳар қандай сабаб учун масжидга бориш ва қайтиш тушунилсада, ундаги асл мақсад намоз учун бориб, қайтиш эканини айтишган.\nҲадиси шарифларда масжидга бориш гуноҳларга каффорот бўлиши, уларни ўчириши ва инсоннинг жаннатдаги даражасини кўтариши зикр қилинади. Абу Ҳурайра розияллоҳу анҳудан ривоят қилинади: “Расулуллоҳ соллаллоҳу алайҳи васаллам: “Ким уйида таҳорат олиб, Аллоҳнинг уйларидан бир уйга Унинг фарзларидан бирини бажариш учун борса, қадамининг бири хатоларини ўчирса, иккинчиси даражаларини кўтаради”, дедилар (Имом Муслим ривояти).\nАбу Ҳурайра розияллоҳу анҳудан ривоят қилинади: “Расулуллоҳ соллаллоҳу алайҳи васаллам: “Хатоларни ўчириб, даражаларни кўтарадиган нарсага далолат қилайми?” – деганларида, саҳобалар: “Ҳа, ё Расулуллоҳ!” – дейишди. Шунда У зот: “Қийинчилик пайтида таҳоратни мукаммал қилиш ва масжидга қадамни (боришни) кўпайтириш ҳамда намоздан кейин намозни кутиш. Мана шу нарсалар Аллоҳ йўлида жиҳод кабидир”, дедилар (Имом Муслим ривояти).\n1. Масжидга бориш ва жамоат намозига доимий қатнашишнинг фазилатли амал экани.\n2. Аллоҳ таоло бандаларининг барча амаллари ҳисобини билиб туриши.\n3. Аллоҳ таолонинг кичик амалларга ҳам катта ажру савоб берадиган марҳаматли Зот экани.\nАллоҳ таоло барчамизни ушбу мукофотга эришадиган бандаларидан бўлишимизни насиб қилсин!\nАввалги Уяли телефон одоблари\nКейинги Макка фатҳидан сўнг ҳижрат йўқ


УНАБИ — КОНИ ФОЙДА - Ўзбекистон овози газетаси\nБугун: 24.04.2017 ШУ АЗИЗ ВАТАН – БАРЧАМИЗНИКИ! * * * 2017 ЙИЛ – ХАЛҚ БИЛАН МУЛОҚОТ ВА ИНСОН МАНФААТЛАРИ ЙИЛИ! Рукнлар ⁄ Ижтимоий ҳаёт Охирги сонда ПАРТИЯНИНГ ТАЪСИР КУЧИ\nПрезидентимиз Шавкат Мирзиёев Сурхондарё вилоятига ташриф буюрганида унаби (чилонжийда) ва ёнғоқзорларни кўпайтириш, лимон етиштиришга эътибор қаратиш зарурлигини алоҳида таъкидлаган эди. Унаби қандай етиштирилади? Қайси касалликларга даво? Шу каби саволлар билан академик Маҳмуд Мирзаев номидаги боғдорчилик, узумчилик ва виночилик илмий-тадқиқот институтига қарашли Сурхондарё илмий тажриба станцияси илмий ходими Неъматулло Астанақуловга мурожаат қилдик. — Аввало унаби ҳақида қисқача маълумот берсангиз... — Унаби — субтропик ўсимлик бўлиб, чилонжийда ёки «Хитой финики», деб ҳам юритилади. Асосан Ўрта Осиё, Кавказ ва Украинада кенг тарқалган. Унинг 20 дан ортиқ нави бор. Мамлакатимизнинг барча ҳудудларида учрайдиган чилонжийда тез ўсувчан бўлиб, 1-2 йилда мева беради. Тўлиқ ҳосил бериш даври — 8-10 йил. Бир дарахтдан ўртача 35-40, ҳатто 120-160 килограммгача мева олиш мумкин. Қуруқ ва иссиққа чидамли, 30 даражали совуққа ҳам чидайди. Мевасининг таркибида 21-25 фоиз қанд, 0,5-1,3 фоиз кислота ва кўплаб витаминлар мавжуд. Темир, кобальт ва йодга тўйинган чилонжийдани ҳўл ва қуритилган ҳолда истеъмол қилиш мумкин. У нафақат соғлик гарови, балки бойлик манбаи ҳамдир. Чилонжийда уруғидан ҳамда пайвандлаш йўли билан кўпайтирилади. Уруғлар 3-4 кун сувда ивитилиб, нам қумда 40-60 кун сақланади. Февралнинг охири ва март ойининг бошларида эса эгатларга экилади. Ўсимлик кўчати экилаётганда ерости сувлари 2-3 метр пастда бўлиши керак. Ўзбекистон шароитида 1 гектар майдонга ўртача 400-600 дона кўчат (5х5 метр) экиш мақсадга мувофиқдир. Сув кам бўлган ҳудудларда эса 4х3 метр тавсия қилинади. Ниҳолларни 20 мартдан 1 апрелга қадар экиш фойдалидир. Унабини 5-7 марта суғориш мумкин. Қумли ва қаттиқ ерларда эса буни яна кўпайтириш мумкин. Чилонжийдалар апрель-май ойларида, ҳаво ҳароратининг 10-12 даража илиқ бўлиши билан гулга киради. Мевалар сентябрь-октябрь ойларида пишиб етилади. — Боғ парваришида нималарга аҳамият бериш керак? — Бир гектарли боққа учинчи йилдан бошлаб 120 килограмм азот, 90 килограмм фосфор, 60 килограмм калий ва меъёрида маҳаллий ўғит бериш фойда беради. Майда қумли ёки тупроқли майдонда 180 килограмм азот, 120 килограмм фосфор ва 90 килограмм калий тавсия қилинади. Дарахтларга ўз вақтида ва тўғри шакл беришни ҳам унутмаслик керак. Мевалар чилонжийда пашшаси билан зарарланиши мумкин. Бунинг олдини олишда эрта баҳорда дарахтларга «инсектецид» кимёвий дориси билан ишлов берилса, албатта кўзланган мақсадга эришилади. — Ўзбекистон шароитида қайси навларни кўпайтириш мақсадга мувофиқ, деб ўйлайсиз? — Мамлакатимизда «Та-ян-цзю», «У-син-хун» «Даргом», «Юбилейний» ва бошқа навлар етиштирилади. 1-2 йилдан кейин ҳосилга кириб, 6-йили ўртача 20 килограммгача мева тугади. Уни 70 фоизли шакар қиёмида қуритиб, майиз ҳам олиш мумкин. «У-син-хун» навли унабининг меваси катта бўлиб, оғирлиги 18-25 граммгача келади. «Даргом»нинг меваси ҳам йирик, энг муҳими, 1-2 йилдаёқ ҳосилга киради. Айрим чилонжийда дарахтлари тиканли бўлади. Бу эса териб олишда эҳтиёткорликни талаб қилади. 1 гектар чилонжийдадан бир йилда ўртача 10-20 миллион сўм соф фойда олиш мумкин. — Унабининг соғлиққа фойдаси хусусида ҳам маълумот берсангиз...\n— У бош оғриғининг олдини олади. Нафас йўллари хасталикларига барҳам беради. Меъдага қувват бахш этади, сафрони ҳайдайди. Қон босимини меъёрида ушлайди. Юрак фаолиятини мўътадиллаштиради. Буйрак шамоллашига чек қўяди. Умуман, унабининг 20 дан ортиқ хасталикка шифобахшлиги аниқланган. — Маҳаллий шароитда унабидан шарбат тайёрланаётган экан. Бу ҳақда фикрингиз қандай? — Аввало, шарбатнинг фойдалари ҳақида тўхталмоқчиман: Меванинг ошқозонда ҳазм бўлишига тахминан 40-50 дақиқа кетса, сабзавотлар учун тўрт соат сарфланади. Шарбатлар эса хоҳ меваники, хоҳ сабзавотники бўлсин, бир неча дақиқадаёқ танага сингади. Қолаверса, мевадаги барча витаминлар, маъданли тузлар, аминокислоталар, ферментлар ва майдаланган ҳужайрачалар ҳам шарбатга чиқади. Хуштаъм ширинлик организмдан барча хилтларни ҳайдайди, яллиғланишни бартараф қилиб, ичак тизими фаолиятини яхшилайди. Момою боболаримиз чилонжийдани «қизил қопчадаги ун»га қиёслайди. Ундан хуштаъм шарбат тайёрлаш мумкин. Бунинг учун ярим килограммдан ортиқ чилонжийдага тахминан 2 литрча қайноқ сув ва таъбга қараб шакар (новвот қўшилса яна яхши) қўшилади. 1-2 соат тиндирилгач, истеъмол қилиш мумкин. Ётишдан аввал 1-2 пиёла чилонжийда шарбатини ичсангиз, мириқиб ухлайсиз. Асаб тизими меъёрида бўлади.\nУнаби нафақат соғлик гарови, балки даромад манбаи ҳамдир. Шундай экан, унаби боғларини кўпайтирайлик! «Ўзбекистон овози» мухбири Абдумалик ҲАЙДАРОВ суҳбатлашди.


05:00 / 06.03.2017 1928 pdf Ўқиш режими + -\n«Ва сени камбағал ҳолда топиб, бой қилмадими?» деган («Зуҳо» сураси, 8-оят).\nҳақиқатда, Муҳаммад соллаллоҳу алайҳи васаллам ҳеч нарсаси йўқ камбағал одам эдилар. Аллоҳ у зотни бу ҳолдан чиқарди. Энг муҳими, назарларини тўқ қилиб қўйди. ҳақиқий бойлик шундадир.\n5039. Абу ҳурайра розияллоҳу анҳудан ривоят қилинади:\n«Бойлик матоҳнинг кўплигида эмас, балки назарнинг тўқлигидадир», дедилар».\nШарҳ: Беҳисоб мол-дунёси бўлатуриб, тийиннинг устида етти думалайдиган назари оч бандалар қанчадан-қанча. Аммо мол-дунёси кам бўлса ҳам, хотиржам бўлган назари тўқ инсонлар қани?\n5040. Яна ўша кишидан ривоят қилинади:\n«Қачон бирингизнинг назари молда ва хилқатда ўзидан афзал қилинган кишига тушса, ўзидан пастга назар солсин», дедилар».\n5041. Яна ўша кишидан ривоят қилинади:\n«ўзингиздан пастга назар солинг. ўзингиздан баландга назар солманг. Мана шу Аллоҳнинг сизга берган неъматига беписанд бўлмаслигингизга муносиб», дедилар».\nУшбу учтани икки шайх ва Термизий ривоят қилганлар.\nШарҳ: Мол-дунёда ва тана тузилишида ўзидан афзал кишига қараб ўксиниш яхши эмас. Мабодо баъзи бир сабабларга биноан, бу иш содир бўлса, банда мазкур нарсаларда ўзидан паст бўлганларга назар солиб, шукр қилсин. Чунки мазкур нарсаларда ўзидан афзал кишига қараб ўксиниш кишидан шукр қилиш фазлини кетказади.\nАллоҳ таоло «Тоҳа» сурасида:\n«ўзларидан бўлган жуфтларни дунё ҳаётининг кўрки қилиб, бу билан уларни синаш учун баҳраманд этган нарсаларимизга кўзларингни тикма. Роббингнинг ризқи яхши ва боқийдир», деган (131-оят).\nБаъзи кишиларга берилган турли зебу зийнатларга ҳавас билан боқма. Улар бу дунё ҳаётининг матоҳи, холос. Биз уларга бу матоҳларни синаш учун вақтинча берганмиз. Беш кунлик дунёнинг зебу зийнатида бақо йўқ. Бирпасда заволга учрайди.\n«Роббингнинг ризқи яхши ва боқийдир».\nРоббинг сенга берган ризқ энг яхши ризқдир, энг боқий ризқдир. У вақтинчалик эмас, доимийдир. У синаш учун эмас, сийлаш учундир.\nАммо солиҳ амалларда ўзидан афзалларга назар солиш лозим. Пайғамбар алайҳиссаломнинг ҳадиси шарифларидан бирида:\n«Икки хислат бор. Кимда ўшалар бўлса, Аллоҳ уни собир ва шокир, деб ёзади: ким дунёсида ўзидан пастга назар солса ва ўзини ундан афзал қилиб қўйгани учун Аллоҳга ҳамд айтса ва ким динида ўзидан афзалга назар солса ва унга иқтидо қилса», дейилган.\n5042. Яна ўша кишидан ривоят қилинади:\n«Ким мендан бир калималарни олиб, уларга амал қилади ёки уларга амал қиладиганларга ўргатади?» дедилар.\n«Мен, эй Аллоҳнинг Расули!» дедим. Бас, у зот менинг қўлимдан тутдилар ва беш нарсани санадилар:\n«ҳаромдан сақлан, одамларнинг энг обиди бўласан. Аллоҳ сенга тақсим қилган нарсага рози бўл, одамларнинг энг бойи бўласан. Қўшнингга яхшилик қил, мўмин бўласан. ўзингга яхши кўрган нарсани одамларга ҳам яхши кўр, мусулмон бўласан. Кулгини кўпайтирма, чунки кўп кулги қалбни ўлдиради», дедилар».\nТермизий ва имом Аҳмад ривоят қилганлар.\nШарҳ: Бу ҳадиси шарифда Пайғамбар алайҳиссалом сиз билан бизнинг ҳар биримизга ўз ҳаётимизда асосий қоида бўлиши лозим бўлган улкан ҳақиқатларни тақдим этмоқдалар:\n«ҳаромдан сақлан, одамларнинг энг обиди бўласан».\nҳаромнинг кичиги ҳам, каттаси ҳам бандага икки дунёнинг ёмонлигини келтиради. Бу ҳаммага аён бўлган улкан ҳақиқатдир. Аммо ўша улкан ҳақиқатга амал қиладиганлар кам. Агар банда ҳаромдан сақланса, улкан даражага – одамларнинг энг обиди бўлиш даражасига эришар экан. Бу даражага эришишни истайдиганлар борми?!\n«Аллоҳ сенга тақсим қилган нарсага рози бўл, одамларнинг энг бойи бўласан».\nАллоҳ тақсим қилган нарсага рози бўлган одам қаноат номли улкан сифат соҳиби бўлади. Қаноатли одам эса одамларнинг энг бойи бўлади.\nИмом Табароний Жобир ибн Абдуллоҳ розияллоҳу анҳудан ривоят қилган ҳадиси шарифда Пайғамбар алайҳиссалом: «Қаноат туганмас молдир», деганлар.\nўтган азизларимиздан Абу ҳазим раҳматуллоҳи алайҳи: «Уч нарса бор. Улар кимда мужассам бўлса, унинг ақли расо бўлади: ким ўзини ўзи билса, ким тилини тийса ва ким Аллоҳ азза ва жалланинг берган ризқига рози бўлса», деган.\n«Қўшнингга яхшилик қил, мўмин бўласан».\nДарҳақиқат, бошқа кўпгина ҳадиси шарифларда ҳам таъкидланганидек, қўшнига яхшилик қилиш мўминликнинг аломатларидан биридир.\n«ўзингга яхши кўрган нарсани одамларга ҳам яхши кўр, мусулмон бўласан».\nҳақиқий мусулмон ўзига яхши кўрган нарсани барча инсониятга ҳам яхши кўради. Бас, шундай экан, зоҳидлик йўлига кирган мусулмон бу ишда барчага ўрнак бўлиши лозим.\n«Кулгини кўпайтирма, чунки кўп кулги қалбни ўлдиради».\nБеҳуда кулгини ҳамма ҳам хуш кўрмайди. Шунинг учун уни кўпайтиришдан не фойда?! Қалбни ўлдирадиган нарсадан не фойда?!\n5043. Миқдом ибн Маъдийкариб розияллоҳу анҳудан ривоят қилинади:\n«Одам боласи тўлдирадиган идишларнинг энг ёмони қориндир. Одам боласига қаддини тутадиган (даражадаги) емаклар кифоядир. Агар жуда лозим бўлса, таоми учун учдан бир, шароби учун учдан бир ва нафаси учун учдан бир», дедилар».\nШарҳ: Бу ҳадиси шарифда ҳам қаноатли бўлиш катта бойлик эканига кучли таъкид бор.\nБугунги кунда озиқ-овқатни исроф даражасида зиёда истеъмол қилишнинг соҚлиқ учун зарари яққол намоён бўлди. ҳозирги даврнинг кўпгина хасталикларига ушбу исрофгарчилик сабаб бўлмоқда. Бу ҳақиқатни Қуръони Мажийддан узоқ бўлган Қайридинлар ҳам тушуниб етдилар.\nҚадимда яҳудийлардан бири хулафодан бирига:\n«Сизларнинг Қуръонингизнинг ярим оятига бутун тиб илми жойлашган», деб, «Енглар, ичинглар ва исроф қилманглар» ояти каримасини ўқиган экан.\nМинг афсуски, Қуръон аҳлиман, деб юрганлардан аксариятимиз бу ҳақиқатни тушуниб етмаймиз. Ислом ҳар бир соҳада мўътадиллик йўлини тутганидек, озиқ-овқат ва кийим-бош масаласида ҳам мусулмонлардан мўътадил бўлишни талаб қилади.\nАфсуски, баъзи кишилар еб-ичишнинг хилма-хил ва кўп бўлишини ҳаётнинг асосий мезони деб биладилар.\nБизда одамлар озиқ-овқатни исроф қилиш, деганда уни емай, ташлаб юборишни тушунадилар. Аслида бу тўғри. Аммо керагидан ортиқ ейиш ҳам исрофдир. Ейиш-ичиш керак экан, деб қорин бандаси бўлиш ҳам мусулмон инсонга муносиб эмас.\n5044. Усмон розияллоҳу анҳудан ривоят қилинади:\n«Одам боласига қуйидаги хислатлардан бошқага ҳақ йўқ: сокинлик топадиган уй, авратини беркитадиган кийим, бир бурда нон ва сув», дедилар».\nИккисини Термизий, Аҳмад ва ҳоким ривоят қилганлар.\n5045. Убайдуллоҳ ибн Миҳсандан, у отаси розияллоҳу анҳумодан ривоят қилинади:\n«Сизлардан ким хотири жам ва жасади офиятда тонг отдирса-ю, ҳузурида бир кунлик егулик-ичгулиги бўлса, гўё дунё унга мулк бўлибдир», дедилар».\nШарҳ: Чунки тинчлик-омонлик ва сиҳат-саломатлик бўлса, ҳамма нарса топилади.\nШайх Муҳаммад Содиқ Муҳаммад Юсуф (Ҳадис ва Ҳаёт китобидан)\n05:00 / 06.03.2017 3129\n05:00 / 06.03.2017 2106\nУйқунинг одобларидан бири ndash таҳорат билан ётиш.Оиша розияллоҳу анҳодан ривоят қилинади.Набий соллаллоҳу алайҳи васаллам жунуб бўлганларида емоқ ёки ухлашни давоми...\n2220 13:32 / 25 июль\n2090 05:00 / 28.02.2017\nГуноҳни оғир билишинг Аллоҳ таоло ҳақида яхши гумондан сени тўсадиган даражага етмасин. Албатта, ким Роббини яхши таниса, У Зотнинг карами олдида гуноҳларини давоми...\n1791 05:00 / 06.03.2017\n1851 05:00 / 28.02.2017


Алкоголли ичимликлар идишларида ичимлик зараридан огоҳлантирувчи ёзувлар пайдо бўлади\n18:55 / 05.07.2016\nЎзбекистонда спиртли ичимликларнинг белгилари борасида янги талаблар қабул қилинди. Ўзбекистон стандартлаштириш, метрология ва сертификатлаш агентлиги бош директори, республика ҳудудидаги корхоналарда ишлаб чиқарилаётган алкоголли ичимликларга белги қўйиш тартибига ўзгартиришлар киритишга буйруқ берган.\nБуйруқ 2016 йил 4 октябридан кучга киради. Янги талабларга мувофиқ, алкоголли ичимликларнинг белгилари юқори сифатли қоғоздан, рўйхатдан ўтган полиграфия корхоналарида ишлаб чиқарилган бўлиши лозим.\nБундан ташқари, уларда, белгиларни қалбакилаштиришга қарши усуллар қўлланилишига йўл қўйилади. Шу билан бирга, белгиларни хориждан олиб киришга ҳам рухсат бералиди.\nШунингдек, буйруққа кўра, шишаларда спиртли ичимликлар зараридан огоҳлантирувчи сўзлар пайдо бўлади.\nҲужжатда қайд этилишича, «Алкоголли ичимликни кўп истеъмол қилиш асаб тизими ва ички органларнинг оғир касалликларига олиб келиши мумкин» мазмунидаги тиббий огоҳлантирувчи ёзув, қоғозли белгининг 40 фоизидан кам бўлмаган ҳудудини эгаллаши керак.


Мухлислар Райҳон ва Лоланинг янги клипида ҳамжинсбозлик белгиларини кўришди\n13:32 / 10.05.2015 23821\nХонандалар Райҳон ва Лоланинг “Кўникмадим” дуэтига ишланган видеоклип матбуот саҳифаларида, шунингдек, ижтимоий тармоқларда кенг муҳокамага сабаб бўлмоқда.\nКлипда икки хонанда бир-бирига нисбатан “ғалати” хатти-ҳаракатлар қилгани мухлисларнинг норозилигига сабаб бўлмоқда. Айримлар бунда ҳамжинсбозлик тарғиботини кўрса, бошқалар ижодкорлар ўз ғоясини тўғри очиб бера олмаганини гумон қилмоқда.\nЯнги клип матбуот диққатидан ҳам четда қолмади. Жумладан, “Даракчи” газетасида томошабинлардан бирининг мактуби чоп этилди. “Ҳатто хаёлимга урилган тахминлардан ўзим ҳам қурқиб кетаман. Йўғ-э, унақамасдир, ахир ўзбекмиз-ку! Замон ҳар қанча тараққий этса-да, ўзлигимиз, менталитетимизни унутмасак керак?”, - деб ёзади унда номаълум мухлис.\nРайҳон бу фикрларни изоҳлар экан, “ҳар кимнинг ўз фикри ва диди бор”лигини таъкидлаб ўтди. Лола ҳозирча шарҳ беришдан бош тортмоқда.\nТаҳририят номидан: ушбу видеокетма-кетликнинг дунё юзини кўриши яна бир бор клиплар, қўшиқлар ва концерт дастурларини жамоатчиликка тақдим этишга рухсат бериш критерийлари масаласини кўндаланг қўймоқда. Соҳанинг масъул ташкилотлари айрим ўринларда саҳнадаги кичик хурмача қилиқлар туфайли санъаткорларни лицензиядан жудо қилган ҳолда, томошабиланларнинг жиддий эътирозларига сабаб бўлаётган шоу-бизнес маҳсулотларини ҳеч қандай тўсиқсиз телевидение орқали айлантиришга рухсат бермоқдалар. Бу эслаб ўтилган ташкилотларда кўтарилган масалада аниқ талаблар ва қоидалар ишлаб чиқилмаганидан, мутахассислар фақат шахсий таассуротларидан келиб чиқишидан далолат берадими, ёки соҳада биз билмайдиган бошқа жараёнлар содир бўлмоқдами? ОАВ ходимлари бу саволга жавоб қидириши керак деб ўйлаймиз.\nАҳлоқий қоидалардан келиб чиққан ҳолда, ушбу клипни сайтимизга жойлаштирмадик. Аммо истаганлар уни ҳеч қандай қийинчиликсиз глобал тармоқдан топиши мумкин.\nСуратлар: “Кўникмадим” видеоклипидан скриншот


Чирчиқ давлат педагогика институтидаги факультет 14 кунлик карантинга ёпилди - EFFECT.UZ\nЧирчиқ давлат педагогика институтининг Табиий фанлар факултетининг кундузги таьлим шаклида таҳсил олаётган талабалар эртадан бошлаб 14 кунлик онлайн таьлимга ўтади. Бу ҳақда Effect.uz мухбири хабар бермоқда.\nЭслатиб ўтамиз, аввалроқ Тошкент Ислом академиясида 14 кунлик карантин эълон қилинди. 26 мартдан 6 апрелга қадар ўқув жараёни масофавий таълимга ўтказилган эди.\nШунингдек, Ўзбекистон давлат консерваториясининг 4 нафар ўқитувчи ва 1 нафар талабасида коронавирус аниқлангани ва ОТМ масофавий таълимга ўтган эди.\n25 март куни Тошкент молия институти ва Тошкент транспорт университети талабаларида ҳам коронавирус аниқлангани сабаб факультет талабалари масофавий таълимга ўтказилган.\nTeglar:Karantin, Чирчиқ Давлат педагогика институти\nОлтинсой тумани инновацион ҳудудга айлантирилади – Президент фармони\nЎзбекистонлик талабалар Россияда ўқишини давом эттириш учун боришлари мумкин\nЧирчиқ Давлат педагогика институти кафедра мудири қўлга олинди


Written by Абу Муслим Nov 29, 2017 - 950 Views\nКоррупция тарқалган мамлакатлар харитасига назар ташлар эканмиз, коррупция энг кўп тарқалган жойлар мусулмон мамлакатлари эканини кўрамиз. Коррупция кам урчиган жойлар эса, Европа, АҚШ ва Канада эканини кўриб, ҳайрон бўлиб ҳам қўйамиз.\nБу гуноҳ учун Аллоҳ таоло жазо беражагини яхши билган мусулмонлар, нега бу иллат домига ғарқ бўлдилар экан-а!? Ғайридинлар кўп яшайдиган мамлакатлар эса, бу иллат устидан қандай ғалаба қозондилар экан? Ва ниҳоят ижтимоий зулм ҳисобланган коррупцияга Исломнинг муносабати қандай?\nХалқаро Ислом уламолари иттифоқининг Бош котиби Али Қорадоғий ўзининг жума маърузаларининг бирида маъмурий коррупция муаммосига тўхталиб ўтди. Ўз маърузасида олим мазкур муаммони коррупциянинг энг хавфли тури эканини эслатди. Коррупциянинг ушбу тури коррупциялар ичида энг хавфлиси, хусусан молиявий коррупциядан ҳам хавфли эканини, чунки маъмурий коррупция бошқа коррупциянинг асоси, сабаби ва асли эканига урғу берди.\nМаъсул шахс маълум бир мансабга етарли малакага эга бўлмаган одамни тайин қилиши ҳам маъмурий коррупциянинг яна бир кўринишидир. Мазкур одам бошқа соҳаларда етарли салоҳияти эга бўлса ҳам. Яъни, ҳар бир касб талаб қилган ўзига хос хусусиятлари бўлади. Қуръони каримда ҳам бунга ишоралар бор. Озиқ-овқат махсулотларини тақсим қилишга ҳамда давлатнинг кирим ва чиқим харажатларига маъсул бўлган хазинабонлик лавозимига ўз намзодини таклиф қилган Юсуф алайҳиссалом воқеасини олиб кўрайлик.\nЮсуф алайҳиссалом, шунга ўхшаш таклиф билан чиқиши билан бирга иккита муҳим шартни ўртага ташлади, яъни бу маъсулиятни бўйнига олаётган инсонда бўлиши керак бўлган сифатларни зикр қилади.\nБиринчи шарт: бундай одам ўз соҳасининг билимдони бўлиши керак.\nИккинчидан – у ҳалол-амин бўлиши, Аллоҳ таолодан қўрқадиган – тақводор бўлиши керак. Юсуф алайҳиссалом подшоҳ билан учрашганида унга: «Мени ернинг хазиналари устига қўй. Албатта, мен муҳофаза қилувчи ва билувчиман», деди. (Юсуф сураси, 55 оят)\nМазкур оятда “муҳофаза” қилувчи сўзининг маъносига эътибор қаратиш керак бўлади. Юсуф алайҳисаалом айтди, “мен муҳофаза қилувчиман”, яъни мен аминман ва менга шундай маъсул вазифани (мансабни) бемалол топширса бўлаверади. У бу ҳақида тўғридан тўғри айтади, чунки ушбу сифатларга эга эканини у амалда исботлаб қўйган эди. Масалан, азизнинг хотинининг макрига учиб харом ишга қўл урмайди. Ўшанда уни гуноҳ ишни содир қилишидан тўсган ягона нарса Парвардигорига бўлган тақво эди. Аллоҳ таоло Юсуф алайҳиссаломга чиройдан ташқари нарсаларни таҳлил қилиш ҳамда уларнинг моҳиятини чуқур англаш учун ақл ато қилиб қўйган пайғамбарлардан эди.\nИнсон проффесионал сифатида ўз касби талаб қилган барча нарсаларни яхши билиши керак. Масалан, жисмоний меҳнат соҳасида керак бўлган сифатлар ақлий, илмий соҳалар учун етарли бўлмаслиги мумкин. Бунга Мусо алайҳиссалом воқеасини мисол қилишимиз мумкин. Кунларнинг бирида у Шуъайб алайҳиссаломнинг қизларига сурувини суғоришда ёрдамлашиб юборганидан сўнг, уларнинг бири отасига Мусони ишга ёллаб олишини илтимос қилади: Икки (қиз)дан бири: «Эй отагинам, уни ишга ёллаб ол. Чунки ишга ёлланадиган энг яхши кимса кучли ва ишончли кимсадир», деди. (Қасас сураси, 26 оят)\nТаъкидлаш керакки, бу ерда билим ёки ақлий имкониятлар ҳақида сўз бораётгани йўқ, чунки Мусони жисмоний куч-қувват кўпроқ талаб қилинадиган қишлоқ хўжалик ишларига ёлламоқчи бўлишган эди. Масъул одамнинг сифатлари ҳақида сўз борган бошқа оятлар каби мазкур оятда ҳам жисмоний ёки ақлий меҳнат ҳақида сўз боришидан қатъи назар, ҳамиша битта муҳим сифат алоҳида таъкидланади. Инсонни ишончли (амин) қиладиган сифатларнинг бири унинг тўғри сўз – ҳалол бўлишидир, яъни унга тўлиқ ишона оласан.\nПрофессионал маҳоратни жойида қўллаш бўйича Мусо алайҳиссалом фиравн олдига боришга буйруқ олганида, Аллоҳ таолодан оғаси Ҳорунни ҳам бирга боришига рухсат сўрайди (Қуръони карим, 28:34). Мусо алайҳиссалом фиравн билан тортишиш эҳтимоли борлигини яхши тушунади. Ҳарун эса унга қараганда бурро эди.\nҚуръони карим оятлари ҳар бир касбнинг ўзига яраша хусусиятлари борлиги ҳақида зикр қилади. Раҳбарлик қилаётган одам эса шу нарсаларни ёдда тутиш керак ва қуйидаги иккита шартга амал қилиши керак.\nБириничи, инсон аввало касби талаб қилаётган нарса ўзида борми ёки йўқми назар солиши керак бўлади. Агар у раҳбар бўлса у ёки бу мансабга даъво қилувчилар юқорида зикр қилинган сифатларга эгами ёки йўқми назар солиши лозим. Ва Қуръони каримда бир неча марта такрор бўлган иккинчи шарт – бу ишончли бўлишдир.\nАгар қандайир сабабларга кўра, раҳбарлик лавозимини эгаллаб турган шахс кимнидир ишга олаётганида (ёки кимнидир маълум бир ишга тайин қилаётганида) юқорида зикр қилинган шартларни инобатга олмаса, Қуръон ва Суннатга кўра, маъмурий коррупция ҳудудига ўтиб қолади, бу эса, ўз ўрнида ёлғон ва абадий дунёда ҳам хавфли оқибатларни келтириб чиқариши мумкин. Шу баҳона Расулуллоҳ с.а.в ҳаётларидаги бир воқеани эслаб ўтиш жоиз: Абу Ҳурайрадан р.а. ривоят қилинади. Бир куни Расулуллоҳ с.а.в. мажлисларнинг бирида гапириб турсалар, бир аъробий келди-да, «Қиёмат куни қачон?» деб сўраб қолди. Расулуллоҳ с.а.в. (унинг гапига парво қилмай) сўзлашда давом этавердилар. Баъзилар: «Расулуллоҳ с.а.в. унинг гапини эшитдилар-у, лекин маъқул кўрмадилар», дейишди. Баъзилар эса: «Эшитмадилар, шунинг учун сўзлашда давом этдилар», деб фикр билдиришди. Қачонки, Расулуллоҳ с.а.в. сўзлашдан тўхтаганларида: «Қиёмат ҳақида сўраётган қани?» дедилар. Ҳалиги сўраган киши: «Мен эдим, эй Аллоҳнинг расули», деди. Расулуллоҳ с.а.в. : «Агар омонат зое этилса, қиёматни кутавер», дедилар. У киши: «Нечук зое бўлади?» деган эди, Расулуллоҳ с.а.в. : «Агар ишлар унинг аҳли бўлмаган кишилар қўлига топшириб қўйилса, қиёмат кунини кутавергин», дедилар. Имом Бухорий ривояти.\nИслом уламолари Расулуллоҳ с.а.внинг ҳадисларига икки хил изоҳ беришган.\nБиринчи: пора эвазига, қариндош-уруғ бўлгани учун ёки бировнинг воситачилик қилгани учун (таниш-билиш орқали) ишлар унга топширилади. Бу эса, қиёмат қоим бўлишининг энг катта аломатлари ҳисобланади, чунки бу тарзда ҳаракат қилиш ер юзидаги тартиб-интизомни издан чиқишига олиб кетади.\nБошқа уламолар эса, мазкур ҳадисни қуйидагича шарҳлайдилар: «Қиёматни кут», яъни (ҳалолликдан маҳрум) ҳаёт тартибининг, унга асосланган ҳукумат ва халқларнинг охири келишини кутгин, чунки Қиёмат қоим бўлган пайтда ҳамма нарса вайрон бўлгани каби ҳалолликнинг йўқлигига асосланган вазиятлар ёмонлашиб, низомлар вайрон бўлади. Бугун аксар мамлакатларда ушбу башоратларнинг амалга ошганининг гувоҳи бўлиб турибмиз. Айниқса бу нарсалар мусулмонлар яшаётган жамиятларда ҳам кўп учрайдиган бўлиб қолди. Баъзи ҳукуматлар бу иллат билан астойдил курашяпти ҳам, бироқ улар тарафидан ўртага ташланган ташаббус ривож топмай муаммо ҳал бўлмаяпти ва бу йўналишдаги ҳаракатлар тўхтаб қолмоқда. Ислоҳатларни қаердан бошлаш ҳам тушунарлисиз, чунки коррупция ҳаётимизнинг барча соҳаларига илдиз отган: адлия, таълим, харбийлар ва ҳоказо. Бунинг барчасига эса, энг бошида у ёки бу мансабни кимга бериш ҳақида қарор қилинаётгани сабаб бўлган. Шу тарзда маъмурий коррупция шаклланган. Энди эса, ҳаммаёкда унинг метастази тарқаган ва энди у билан курашиш жарёни жуда оғир кечади.\nМанба: IUMS Online\nТадқиқот: Европада мусулмонларга қарши жиноятлар сони кўпайди Nov 29, 2017 - 950 Views\nҲадями ёки пора? Nov 29, 2017 - 950 Views\nАйбсиз айбдор қилинганлар Nov 29, 2017 - 950 Views\nMore in this category: « ИЙМОН ВА... ХАРАЖАТ Диний мутаасибликнинг тўрт аломати »


труды президента | «Умид» ИДУМ\nЎзбекистон Республикаси Президенти Шавкат Мирзиёев 2017 йил 22 декабрь куни мамлакатимиз тарихида биринчи марта Олий Мажлисга Мурожаатнома тақдим этди. Ўхшаш мавзулар: «Президент асарлари билимдони» танлови вилоят босқичи бўлиб ўтди Кўрилган: 674 Президент Ш. Мирзиёевнинг асарлари Кўрилган: 18962 И.А. Каримов хотирасига…\nМактаб-интернатимизнинг фаоллар залида умумтаълим мактабларининг 9-синф ўқувчилари ўртасида ўтказилаётган «Президент асарлари билимдони» кўрик-танловининг вилоят босқичи бўлиб ўтди. Ўхшаш мавзулар: «Йилнинг энг яхши чет тили ўқитувчиси» кўрик-танлови низоми (best teacher) Кўрилган: 802 «Энг яхши веб-сайт – 2017» 2-босқичга чиққан сайтлар билан…


Аҳолининг умиди фақат президентнинг мурувватидан\nҚиш эшик қоқиб турган бир пайтда тожикистонлик 800 оила уй-жойсиз қоладиганга ўхшаб турибди. Бу оилалар Душанбе атрофидаги Рудакий туманининг Паррандачилик посёлкасида истиқомат қилади.\nБу кишилар маҳаллий ҳокимият вакилларининг ғайриинсоний ҳаракатлари ва қарорлари қурбони бўлиши мумкин.\nГап шундаки, 1997-2005 йил давомида паррандачилик фабрикасига тегишли қаровсиз ерлардан аҳолига уй-жой қуриш учун ер ажратиб берилган. Зайнабобод қишлоқ кенгаши раиси (Паррандачилик посёлкаси шу қишлоқ кенгашига қарайди) ҳамда паррандачилик фабрикаси директорининг бу ҳақдаги қарори Рудакий туманининг ўша пайтдаги раҳбари Хол Машрабов томонидан маъқулланган.\nХол Машрабов ўз лавозимидан четлаштирилгандан сўнг унинг ўтган фаолиятини текширишга киришилди ва у имзо чеккан қарорлар турли баҳоналар билан бекор қилина бошланди. Шулар қаторда Паррандачилик қишлоғидаги ташландиқ ерларни аҳолига уй-жой қуриш учун ажратиш тўғрисидаги қарор ҳам бекор бўлди. Тахминан саккиз йил давомида қаровсиз ерларга уй-жой солиб, боғу роғ қилган фуқаролар эса бу ердан кўчирилиши ҳақида огоҳлантириш хати олди.\nАкбар Сатторов ҳам 2003 йилда Рудакий тумани ҳокимлиги қарори билан 9 сотих ер олиб, мардикорликдан топган даромади эвазига уй қурган. Аммо янги уй тўйини қилишга улгурмай, жигар саратонига чалингани маълум бўлган. Энди унинг уч хонадан иборат пахса уйи ҳам бузиб ташланиш арафасида. Бу адолатсизлик А.Сатторовнинг умидсиз келажагини янада қоронғулаштирди.\nАлбатта, огоҳлантириш хати олган аҳоли жим қараб тургани йўқ. Маҳаллий ҳукумат идорасига шикоят қилиб борди. Бироқ эътирозчиларни тинглаган бир-икки амалдор ва участка милицияси уларни тинчлантиришдан нарига ўтмади.\nЭнди қишлоқ аҳли ёрдам сўраб мамлакат президенти Имомали Раҳмонга шикоят ёзишини билдирмоқда.